Leitlun Thuthang Lawrkhawm - SBT - Chinland Today Media\nJuly 16, 2010 3:07 am·0 comments\nIndia in Satellite A Kap Suak\nIndian Space Research Organisation (ISRO) cun India Polar Satellite Launch (PSLV) leh Orbit Satellite Cartosat-2B leh Satellite dang pali cu Andha Pradesh ih Sriharokota ih Satish Dhawam Space Centre Launch Pad ihsin a kapsuak.\nPSLV, hi sawngli ih tuahmi a siih, Metre 44.4 ih sangih kahsuak a si. Himi Satellite kahsuak nak hmunah ISRO Chairman, K, Radhakrishnan, Scientish mithiam ziangmaw zat leh Planning Commission Vice Chairman, Montek Singh Ahuluwalia leh ISRO hotu hlun Kas Turirangan khal an tel.\nCartosat -2B Satellite hi ISRO ih tuahmi Remote Sensing Satellite a siih, Satellite dang pali hi Andhra Pradesh leh Karnataka ih Enginering College 7 ih tlawngta pawlih tuahmi Stusat leh Algiria ramih tuahmi Al Sat leh Canada leh Swizerland ramih tuahmi Nano Satellite pahnih ih hleiah Cartosat -2 bawmtu ding Satellite leh Oceansat -2 khal an kaptel.\nIsreal Lawng Ralkap in Dawi\nLibya ram ihsi Gaza ih Palestinian pawl bawmnak ding thilri phurtu Amalthea Lawgpi cu Gaza panih a feh laiah Isreal Lawng ralkap pawlih raldo nak lawng cakzet 8 thawn an dawiih, Gaza a thlenhlan Km 120 ih hla ah an dinter ih, Isreal Lawngralkap pawlcun Egypt sinai tipi kapih Ei-Arish lawng colh nak hmunih fehih an thilri phurhmi pawl a zatei hlangthla thluh dingin thu an pe.\nHi lawngpi hi Libya ram Lal, Muammar Goddafi ih pawlkom dinmi Goddafi Foundation pawlin Gaza ih Palestinian pawl bawmnak dingih thilri an kuatmi a siih, Libya ramih si a suahhnu kandung Colhni sun ihsin Greece ram suahsan in Gaza a pan.\nIsreal Lawng ralkap pawlcun himi lawngcu Egypt Sinai tipi kapih Ei-Arish lawng colhnak hmuhih an thilri an hlanthlak thluhhnu ah khawmual lamzin ihsin Gaza ih phurlut sal dingin thu an pe. Isreal lawng ralkap thupek hi himi lawng ralkap Captain, leh Gaddafi Foundation Excutive Director, Yousseuf Swani cun an duhlo lawkih, Asinan Isreal lawng ralkap cun nan fehtlang thotho a si ah cun kantuah dingmi cu kantuah ding a si tiih, an hro ruangah Egypt ramih Sinai tipi kapih Ei- Arish lawngcolh nak hmunpi cu an pan a si.\nHimi laiah Egypt Official cun Libya lawngpi hin Sinai tipi kapih Ei- Arish lawngcolh nak hmunih a thilri phurmi hlanthlakih khawmual lamzinih Gaza ih phurlut sal dingin siannak pek a si tiah a sim. Himi lawngin Gaza ih Palestinian pawl bawmnak ding thiri Sii leh tirawl ton 2.000 lenglo a phur. Himi ih hleiah Jordan ihsin Unionist Journalist leh Academics 150 hrawngin Motor 25 hmangin khawmual lamzin ihsin Gaza hi an panlai rero.\nNi Thacah Nak Hmangin Vanzam Tuah\nNisa thacah nak hmangih Vanzam Andre Borschbery leh Bertrand Piccard pawlin kum 7 sung an buaipi micu Mizan sunah khan Switzerland ramih Payerne khua ihsin zuansuak ter a siih, Nazi 24 sung zuansuak tertum a si. Hi Vanzam hi vansang feet 27.900 tlunlam hlirih zuanter a siih, Sunih Nisa cahnak hmangih a zuan vekin zanah a zuang vivo thei kemaw tiah test a si. zanih a zuang thei vivo ding a si ah cun kum 2013 ahcun tipi thuanthum kanih zuang thei dingih tuahtum a si.\nIsreal PM Leh US President, Kawmaw\nUS ih tlawng Isreal Prime Minister, Benjamin Natanyahu leh US President, Obama cu tihni sunah khan White House ah an kawmaw ih, US President, Obama cun US leh Isreal pehzawmawk nakcu sahcat theih leh tisiat theih a silo tiah a sim. Obama cun Isreal Reporter pawlin East Jerusalem ih Juda mipawlih umnak ding Inn Isreal Cozah in sakbet a tum ruangih US leh Isreal peh zawmawknak sezet vekih an tlangthan tercu thudiklo a si tiah a sim.\nObama cun kumkhat leh a hreksung ka thusuah mipawl nanzoh a sile Isreal leh US pehzawm awknak thatzia leh hngetzia thupawl hlir a si a ti. Obama cun Isreal PM Banjamin Natanyahu thawi kan kawmawk nakah hin Press lam pawlcun kan karlakah thilthar danglam ziangziang simaw um dingin an duh zetih, Asinan President, ih hriltlin kasi hlan ihsin PM Benjamin Natanyahu cu kami rinsan zetmi a siih, Palestinian leh Isreal karlak rualrem awknak thu relding khalin ka rinsantawk a si a ti.\nHimi laiah Isreal ,Prime Minister, Benjamin Natanyahu cun Palestinian leh Isreal cu zohman kan karlakih palai umlo in kanmah leh kanmah hmaiton ih biakawk a cu thlangih, President, Obama ih bawmnakin Palestinian President, Mahmoud Abbas thawi rualrem awknak thurel dingin lamzin hawl a duhthu a sim.\nQueen Elizabeth II in UN General Assembly Ah Thu A Sim.\nMizan sunah England ram Siangpahrang nu Queen Elizabeth II cun New York khawpi ih UN General Assembly ah thu a simih, Misual donak dingah ram tinkim kantan tlang a ttulih, Leitlun boruak hlumcaktuk donak ding khalah ram tinkim kantan tlang a ttul a si a ti.\nQueen Elizabeth cun UN General Assembly ih thu a sim neta bikcu a liamcia kum 53, 1957 a siih, khami laiih UN General Assembly ih thurel mileh tui thurel micu a danglam zetzo tiah a sim. Cumi laiih thurel micu a thazawngih her danglam awkhal a umih a se zawngih her danglamaw khal a um a ti.\nQueen Elizabeth hin UN Assembly ih thu a sim thluhhnu ah World Trede Centre siatsuah nakih mithi pawl sunnak hmunah a fehih, pangpar tthi a ret, cumi hnuah khami ttumih England ram minung 67 thipawl hngilhlo nakih an tuahmi Hanover Square ih British Garden of Remembrance khalah a feh.\nBritish Ralkap Pawlin Afghanistan Ramih Sangin Bial Suah San Ding\nBBC in a sim nakah British Ralkap pawlin Afghanistan ram Helmand Province ih Sangin bialih umhmun an khuarnak hmunpi cu an suahsan thlang dingih US Ralkap pawlih kutah an pe thlangding tiah a sim. Sangin bialah hin kum 2001 ihsin Tapung pawlih kut tuarin British ralkap 99 an thizo ih, tui naite hrawngih Tapung kut tuarih Britiah ralkap ziangmaw zat an thih bet ruangah himi hmunhi suhsan an duhnak a si tiah BBC cun a sim.\nBritish Defence Secretary, Liam Fox cun tuikum sungih himi hmun suahsan ngah tengteng dingin an ram Cozah thu neitu pawl hnenih thlen a tum tiah BBC cun a sim.\nHimi laiah Mizan zingah khan Afghanistan ih NATO ralkap pawlin Afghanistan Cozah ralkap 5 cu raldo nak Vanzamin an kapthat ngah pangih, Afghanistan ralkap hotubik General, Mohammad Zahir in a sim nakah NATO ralkap pawlin an ram saklam Ghazni Province ih Taliban Tapung pawl an kah nakah raldonak Vanzam an hmangih, himi hmun thotho ah Afghanistan ram Cozah ralkap pawlkhal an umve tiah a sim.\nAfghanistan ralkap pawlih mizan zing khawvang zawngih Taliban Tapung pawl Ambush an tuah ih an kah awk laiah NATO ralkap pawlin Vanzam in an vakap tiah a simih,hiti vekih vanduai nakhi a thlen phahphah theu ruangah NATO ralkap pawlkhal fimkhur dingih a duhthu a sim.\nNATO ralkap thupuangtu, Josef Blotz khalin hi Vanduai nak thlengcu tipang rori a si tiah a simih, Vanduai nak thlen danhi fiangzetih zinzoi a si ding tiah a sim.\nTulai Leitlun Thuthang Lawrkhawm By- SBT\nIsrael Ralkap Pawl In Palestinian Pawl An Kap\nUS in Iran Hrembet A Tum


Theih A Harzetmi Pathian - Chinland Today Media\nAugust 14, 2010 1:47 am·0 comments\nKeimah lawng Pathian ka si kha thei uh; Keimah bangtuk zohman an um lo. – Isaiah 46:9\nKa nupi le kei hi pakhat le pakhat kan theithiam aw taktak thei lo. Tahtthimnak ah baseball team hnih neh aw thei loin reizet an lekmi ka zoh peh rero theimi hi kan nu hrang ahcun a khuaruahhar a thei thei lomi a si. Kei khal in ka nu ih dawr feh a paih daan hi ka mang a bang ve ko.\nMi pakhatkhat kan duhdawtzet timi hi an thinlung zate thei ttheh tinak cu a si lo. Ziangahtile kan duhdawtzetmi Pathian ih mangbangza thuthuk zetzet pawl khi kan thei ttheh theinak ding lamzin a um lo.\nRikhiah neimi kan thutheih theinak le hmuhnak cun Pathian ih tuahmi pawl, ziangruangah a tuah tiin kan tthum sak thei dah lo ding. Asinan mi hrekkhat cun riahsiatza thil thlengmi an zoh ih Pathian hnen ihsin an tlan, anmah ih theih daan le hmuh daan kha Pathian ih fimnak hnakin ttha sawn ah an ruat.\nPathian hi kan theih theimi si bang sehla, mi nasabik le mithiambik kan timi hnakin nasasawn lo le thei thei losawn in ruat le hmu bang sehla, Pathian ih mangbangza ttihzah tlak a sinak cu khui ah so a um ding? Pathian ih ruahnak cu kan minung ruahnak vekih kan tthum thei lomi hi a maksakbiknak cu a si.\nPaul in thu in sut: Bawipai’ thinlung cu zo in so a thei? Zo in so ruahnak a pe thei ding? (1Korin. 2:16). Zohman in an thei lo ti cu a fiang. Amah cu kan thei thei lo nain kan rinsan thei ruangah Pathian cu thangtthat uh. – Dave Branon\nNa lamzin cu, maw Bawipa a saang,\nNa thutheih theinak cu a nasatuk;\nCuruangah kan nunnak in a theih thei lo caan khalah,\nNangmah lo rinsan dingah thaazang in pe aw. – Sper\nPathian theih famkim ding cu thil cang thei a si lo;\nAmah biak ding cu a ttul rori.


Kawlram Ralkap In Minu Kaihmi Suah Duh Lo - Chinland Today Media\nJanuary 31, 2012 7:26 am·0 comments\nBBC | January 31\nKawlram le Tuluk ramri, Shan State ih Muh-puan Township nu pakhat cu Kawlram ralkap in kum 2010, October thla ihsin an kaitar zo ih tu’ini tiang an suah hrihlo ruangah sungkhat leicin le cun Myanmar Human Rights Council hnenah thubuai theh lut ding in an timlam rero a si.\nKachin State, Muh-puan Township ihum Kachin insangnu, Daw Suan Hluat Te Jia cu Kawlram ralkap khah-mah-yah(321)in ni reipi sung an kaitar ih ralkap pawl cun an hnipuan sawptu ahsiseh eirawngbawlsaktu le hlawhlang vek ih an um ter thu thuthangca in atarlang.\nThutheitu cun Daw Suan Hlut Te Jia lawngsiloin Pa-awk(ong) minu 3 khal a rual in an kaih thule amah vek ih hnatuanter a si thu arel. Kawlram cozah cun hi thubuai an thehlut dingmi cu ziangtivek in a rak ngahven ding ti cu theih theih a si lo nan, ralkap thuneihnak hi a cem ngaingai hrihlo ruangah diknak ih rorel a si a zumum lo thu khal a rel bet.\nInsein Ih Inn 30 Lenglo Umnak Thawn Ding


Zohfeltui’ awkam... - Chinland Today Media\nMay 13, 2010 8:44 am·0 comments\nLeitlun hmun tam sawn ahcun May thla zarhpi ni vei (2) nak hi Nu sunloihnak Ni (Mother’s Day) tiah sunglawizet ih hman a si. Hringtu ‘Nu’ ih pumpeknak le duhdawtnak cu sui le ngun tampi hnakin a mankhung sawn ih, zohman in inhringtu ‘Nu’ kan hngilh siang lo ding.\nKan taksa in hringtu le in cawmtu kan ‘Nu’ kan sunloih le kan seherh vekin kan miphun in cawmtu, in humtu le hmunkhat ih in ko khawmtu kan ‘Chin ram’ (Mother land) hi kan hngilh lo cio pei uh.\nKhuitawk ram kan thlen khalah in hringtu Nui’ awkam kan ngai vekin, Chin ram ih leilung khi kan zapi hrang ei ding phunkim suahtu a rak si ih, a sungih um kan unau sungkhat pawl khal tuni tiangin a cawm rero. Chin ram cu a upazet ih, thingkung le sa, vate le nga khal an ziam ral vivo. Tuni ah zo so kan ram tuah tha ding? Hih Chin Today na siar tin te’n Chin ram ih mi harsa pawl dinhmun le an phurrit pawl rak thei sal aw la, kan ram le kan miphun hrangah kilkhat ihsin thathnemnak pakhat tal tuah ve tum aw. Kan ram hrangah thlacam ringring uh si.\nKan umnak leilung (earth) lenglam ah tidai a um le um lo thu hi kum tampi el awknak suahtertu pakhat a rak si ve. Kum zabu (19) nak tiang cu thuthangca, cahram le ziangvek cangan khalah ‘Kan leilung lawng hi tidai umnak a si ih, milai hi kan van thazet’ ti’n history ah siar cawk lo hmuh ding a um. Asinan leitlun fimthiamnak a sang vivo ih, 2009 kum cem lam ih Thlapi (moon) sungah tidai umnak hmun an hmuh tikah kan ruahnak hmaisa pawl cu rem saal a rak tul.\nLeilung (earth) ahhin tidai 366 million trillion gallons a um thu kan dungah kan ngan zo. Leilung lenglam ih tidai an hmuh daan pawl cu hitin a si: .\n(1) Mercury leilung ah 1,000,000,000 gallons hrawng a um. Asinan, vur vekin an um thluh ih, a satnak lam cu a ti luahhlo ruangah tidai a um thei lo. Hmai khatlam lawngah tidai a um.\n(2) Thlapi (moon) ah 100,000 gallons hrawng a um ti hmuh a si zo. A dang an hawl lai.\n(3) Mars leilung ah 122 million billion gallons hrawng a um. Tidai um sun pawl cu vur vekin an um thluh.\n(4) Solar system lenglam ih leilung (planet) pakhat Ceres ahcun 26 million trillion gallons hrawng a um. Hitawk ih tidai pawl tla an khal thluh.\n(5) Jupiter leilung heltu thlapi (Jupiter’s moon) lakih pathum khalin tidai an pai ve: Europa timi cun kan umnak leilung hnakin a let 2.9 rori in tidai a nei tam ih, Callisto thlapi cun a let 27 rori in tidai a nei. Ganymede thlapi khalin kan umnak leilung hnakin a let 36 lai tidai a nei. An zate’n vur le tidai (kan umnak leilung vek) vekin an um thluh.\n(6) Saturn leilung heltu thlapi lakih Titan timi cun kan umnak leilung hnakin a let 29 rori in tidai a nei ih, cucu 10,614 million trillion gallons tinak a si. Saturn leilung heltu thlapi pakhat Enceladus ahcun tidai 7.32 million trillion gallons a um. Himi thlapi pahnih ih tidai pawl hi kan umnak leilung ih tidai vek thotho in an um ih, a then cu vur vekin an um ve. (Theihkauhnak hi hmaizarh ah peh a si ding)\nKan Biazai (2)\nFalam Ah Ka Tlung


Atak ih Tuahtu pawl - Chinland Today Media\nJuly 11, 2010 12:26 am·0 comments\nA thu kan theih takah a tawk ko ti men in nanmah le nanmah bum aw hlah uh. Nan theihmi kha a tuahsuak tum uh. – Jeim 1:22\n– Saam 1-3\n– Tirhhlah 17:1-15\nVeng thar ah inn kan thawn ih ka farnu le a pasal cu Zarhpi Ni ah zaanriah ei kan sawm. Sue le Ted sangka ihsin kan va hmuahlai ah cokalam ih thawmvang ummi ruangah an hei zoh. An zohnaklam cu ka hei zoh ve tikah mangbang thinphang in ka um. Tthawn theihmi pakan kholhnak cet ih bunmi pipe cu a rak pong ruangah a thinhengmi vuipi bangin kiangkap hmuahhmuah tidai a theh ttheh.\nSue cu a paisa bawm a ret taa hratih inn sungah a lut lohli ih keimah hlanah coka ih tidai pipe cu a va phit lohli. Cule tower thawn mob thawn tidai a ciarnak hmuahhmuah cu a hnawt aw ciamco. An thlen ihsin minute 15 sung cu kan inn zial pawl hul dingin hnawtnak ah caan a liam.\nSue cu atak ih tuahtu a si – kan leilungpi hi atak ih tuahtu pawl an um ruangah hmun ttha deuh ah a hung cang. Annih pawl cu a ttulnak ih tel dingah le a ttul tikih hruaitu si dingah ziangtiklai khalah raalring cia in an um.\nLeitlun tuah tthatu tampi cu an ttongkam vekin atak ih tuahsuaktu pawl an si. Annih cu Jeim in, “A thu vekin ttuan uh, a theitu lawng si hlah uh,”(1:22) tiih a simmi thinlung ah rettu Jesuh ih dungthlun an si.\nPathian in tuah dingih a lo duhsak ti na theihmi atak in na tuah maw? Pathian ih Ttongkam Bible na siar tikah na theihmi pawl atak in tuah aw. Ngai hmaisa awla, cu ttheh in a simmi vekin tuahsuak thei tum aw. Pathian thluasuah cu A Thu theih le thuthlunnak in a ra a si (c. 25). – Cindy Hess Kasper\nPathian Ttongkam kan ngai a ttul,\nZiang kan tuah ding ti kan theih theinak dingah;\nHmanseh theih lawng in a tawk lo,\nTheih bangin tuah a ttul. – Sper\nBible ih man neihnak cu thu theihnak men lawng si loin,\nTheihmi thu atak ih thlun le tuahnak in a si.\nKawhnak Aw Ngai Aw


Democracy ih Ṭhatlonak le Famkimlonak (Chinland Quo Vadis) – Buannel News\nAsinan, democracy hin thatlonak le famkimlonak a neive ih cui pawl cu:\n1. Mi â pawlih rorelnak a si: Democracy ahcun tam le mal zoh a siih fim le thiamnak zoh a silo. Mipi duhnak vote cu a tam le a mal zoh in fehpi a si tikah mi tam sawn mi â le theihnak mal pawlin, mi mal sawn mifim duhnak cu an neh thei. Mi mal sawn ruahnak cu a fim in a tha sawn a si khalle mi tam sawn mi cun an mipum tamnak in an neh thei. Mipi tam sawn cu theihnak mal le mi â an si fawn.\n2. An fim maw an â maw zovek khal bangrep thluhih zoh an si tikah fimthiamnak le tlinnak cun hmun a nei theulo: Sir Henry Maine tla cun democracy cu “mipi uknak, lole, mipi thuneihnak” kan ti thei lo, ziangahtile, mipi tam sawn cun anmai ruahnak hnakin an hotui’ ruahnak cu an pawm menmen sawn, ti tiangin a sim.\n3. Democracy cun ukawknak tha deuh a suakter lo, bulpak zalennak khal a humhim fawn lo: Vote ih man neihzia theithiamlotu mipi kut sungah thuneihnak cu ret a si. Curuangah, democracy cu mi tlingtlaklo, theihnak neimal, le zirnak neilo pawlih thuneihnak a si. Cui pawl cun zalennak cu ziangtin an humhim thei ding?\n4. Democracy cu Party thuneihnak a si: Hrilawknak ih a tlingmi party kut sungah thuneihnak cu ret a si tikah cui party cun a thu thu in lal sual bangin thuneihnak a hmang. Hrilawknak ih tling a si ruangah, ziangti zawng hmanin cui party ih thuneihnak cu kham theih a si fawn lo.\n5. Mi tamsawn in mi malsawn va uk theinak a thlen: Democracy ahcun mi tam sawn duhnak cu a cah sawn ringring ruangah mi malsawn thu cun hnawn a tuar phah ih mi malsawn cu mi tamsawn in an uk thei phah fawn. Tam le mal ih bangaw lo miphun dangdang um khawmnak ram (Burma vek) tla ahcun, roreldan (constitution) ah tha zet le fim khur zetin ngan asilole, mipum tamsawn phunhnam kut hnuaiah miphun malsawn phunhnam cu um ringring a theih.\n6. Paisa cem tam tul bik ukawknak a si: Hrilawknak hrangah paisa siar cawklo cem a tul ringring. Hi paisa cem khuh thei dingah acozah cun mipi hnen ihsin sum a khawng lala fawn.\n7. A caklo zetmi ukawknak a si: A takih tuan hnakin relkhawm le aupi celcel nakin a khat. Palimen tokhawm cu can cem men a siih elbuaiawknak le relkhawmnak in a khat. Zamrang zetih thu relcat tulnak ah relcat lohli theiloin elbuaiawknak le relbuainak in can a cem theu.\n8. A harsa zetmi ukawkdan a si: Democracy ahcun fimnak, thiamnak, theihnak, le mah le mah thununawk theinak pawl cu mipi in an neih a tul. Mipi cun khawtlang ih tulmi le mamawh mi pawl cu an theih a tul fawn. A taktak ah hi pawl hi mipi in an thei lo. Mipi cun an mai duhnak cu tanta in an vote cu ram, phunhnam le khawtlang hrangah a thahnem zet mi si thei dingin ziangtin kan pe ding ti an thei theu lo. Curuangah, democracy cu a harsa zetmi ukawknak a si.\nA tlunih democracy thatlonak pawl hi a dik zet ko nan a thupi bik ah mipi cu kan zirhfim thei a si ahcun hi a famkimlonak tampi hi tuahthat theih a si. Democracy kan nei hlawhtling maw, kan hmang hlawhtling maw, kan thathnempi maw, ti cu mipi in ziang tlukin ti hlawhtlin thei dingin tan kan la ti mi parah a thumaw. Democracy hi ukawkdan cikhat men lawngih hmu loin hi leitlun kan nun sungah kan khawsakdan le nunnak ih thil tul ngaingai mi thil pakhat ih kan hmuh thiam ahcun, cucu hlawhtlinnak hram a si.


Mara Wilson : Zuknung ihsin Calai ah - Chinland Today Media\nJanuary 30, 2015 2:39 pm·0 comments\nMara Elizabeth Wilson hi American miphun nauhak zuknung cangtunu (child actress), cangantu, thuanthucawn ngantu (playwright), thuanthucawn cawngtu, aw cangtunu (voice actress), le thuanthu ngantu/simtu (storyteller) a si. “Mrs. Doubtfire” zuknung ih Natilie Hillard le “Matilda” zuknung ih Matilda Wormwood cangtunu a sinak hi theih a hlawhbiknak an si. Zuknung khawvel ih Mara Wilson a lang hmaisabiknak cu “Lunchables” timi thehlarnak ihsin a si. A tir ahcun a nu le pa in zuknung cangtunu ttuan an siang lawk lo nan, netalam ah an siang sal.\nWilson hi 1987 July 24 ah California ramkulh, Los Angeles khawpi ah a suak. Television suahthannak engineer (broadcast engineer) Mike Wilson, le Suzie Shapiro Wilson tei’ fanu upa sawn a si. Dany, Jon le Jeol timi u mipa pathum le Anna timi naunu a nei. A nu Suzie Wilson cu 1995 March 10 ah awm khensa (cancer) nat a neih thu theihsuah a si. Sibawipawl in a nat an hmuhsuah can ahcun a rak tlai tuk zo. Suzie Wilson cu Mara Wilson in “Matilda” zuknung a can rero lai, 1996 April 26 ah a thi. “Matilda” zuknung cu Suzie hngilhlonak ah hlan a si. Mike Wilson cun nupi dang a run nei.\nMara Wilson ih nu hi Jew miphun a si ih, a pa hi Irish thisen tel a si. Jew zumnak thawi’ tthanlenter mi a si nan tu ahcun pathian um zumlotu (atheist) a si. 2005 kum ahkhan Idyllwild Arts Academy ihsin zircawilu a ngah (graduated). Cu thluh in New York Phunsangtlawng ah zirnak a peh. New York Phunsangtlawng ih a kai lai ahhin “Khami Fala Tleirawl Kha Na Si Lo Maw?” timi mahlawng cansuah thuanthu (one woman show) hrangah lem a cang. 2013 kum ahcun thuanthucawn le zuknung cansuah lam ih a cangvaihnak pawl a cawlh thu a sim.\nTtuan Cam (Career)\nKum nga a si lai ah thehlarnak pawl (commercials) ih a ttapa upabik a tel lai a hmu ih zuknung lam a vei thok. Zuknunglam ih a hmel a lang hmaisabiknak cu 1993 kum ih “Mrs. Doubtfire” zukung thawn a si ih, 1994 kum ih suah mi “Miracle on 34th Street” timi khal ah a tel fawn. 1994 kum thotho ahhin “Melrose Place” zuknung ah Nikki Petrova lem a cang ih, TV hi suah mi “A Time To Heal” ah Barbara Barton lem a cang fawn.\n1995 March 27 ih Vei 67-nak Academy Sunlawih Laksawng Pek Puai ah Tim Curry le Kathy Najimy thawn “Make ‘Em Laugh” timi hla an sak.\n1995 kum ah “Kum Khat sungih Nauhak Arsi” (Young Star of the Year) laksawng ShoWest Award a ngah. Zuknung dang ih lem a can dan pawl ruangah Danny DeVito in “Matilda” zuknung ah tel ding in a sawm.\n“A Simple Wish” zuknung ih lem a can mi ruangah Nauhak Zungthiam Sunlawih Laksawng (Young Artist Award), le “Matilda” zuknung ih lem a can mi ruangah Nauhak Arsi Sunlawih Laksawng (Young Star Award) pawl a ngah. “Matilda” le “A Simple Wish” zuknung thawn nauhak lemcang thiambik Saturn Sunlawih hrangah nominate (hril tel theih cazin ih ret) a rak si veve dah.\n1999 kum ah Disney Channel ih television zuknung “Balloon Farm” ah Willow Johnson lem a cang. 1998 kum ih “The Parent Trap” zuknung suah thar sal ding ttum ah tel a tum nan a nauhak tuk ruangah a tling lo. 2000 kum ih “Thomas and the Magic Railroad” zuknung ih a telnak hi zuknung ih cangtu langsar a ttuan netabik a si. “Thomas and the Magic Railroad” zuknung an zuk ttheh vete’n Mara cun zuknung cansuah hnak in tlawng kai lam ngaihsak sawn ding in a ruat cat.\nCumi hnu cun mipi hmai ah a lang tam lem nawn lo. 2012 kum ah zuknung cansuah a cawlhnak san hitin a sim: “Zuknung cansuah hi a nuam tuk lo. Director ih mit ah ‘a dik’ timi ngah ding in thil bangrep tuah non sal rero a ttul. Curuangah mahtei’ thil sersuahlam zalennak (creative freedom) a um thei tuk lo. Zuknung ka can lai ih ka can tthabik pawl cu director in keimahte phuansuahawk in sian can khi an si, asinan cuvek can cu a maltuk.”\n2013 kum May thla ah Wilson in online magazine Cracked.com ah nauhak arsi (mi lar) hmaisa pawl ih nun siatvatnak a hmuhdan thuhla cahram a ngan.\nTu ahcun Wilson cu Publicolor hrangah hna a ttuan ih suakthuan nunthuleng (young adult novel) ngantu hlawhtling si thei a tumtah. “Sheeple” timi Off Broadway thuanthucawn pakhat khal a ngan zo. Internet ihsin thuanthu simtu dinhmun ih mi pakhat si a tumtah. A ngan mi cabu hrang khal ah Penguin Books thawn lungkimca an tuah zo. A cabu hmaisabik “(K) for Kid” timi cu 2016 kum ah a suak ding.\nAmai website a si mi www.marawilsonwritesstuff.com khal ah va len theih a si.\nCalai Deirel Blog ah:\nJENICE le SONIA Hmeltheihnak\nBokbawn Rongluan Nitleu Ṭihnunzia


US Pacang In A Hnaṭuanpi Pawl A Kap Ciamco Ih 8 An Thi – Meifar\nMay 27, 2021 admin Leitlun 0\nMay 26 sun ah US, California, San Jose pacang kum 57 mi in a hnaṭuanpi pawl a kap ciamco ih minung 8 an thi, hliamtuar khal an tam zet. Hliamtuar pakhat ih dinhmun cu a sia tuk ih a nunnak hrang a thlaphang um.\nRalkap pawl an va thleng lohli ih amah le mah a kap thataw ti a si. An hnaṭuannak kiangte ah palik sakhan aum ih an va thleng lohli thei ruangah mi a kap that tam man lo, ralkap le palik pawl thleng lohli lo sehla cun mi a that tam zet ding ti an zum.\nValley Transportation Authority (VTA) hmun ih hnaṭuan a si ih hnaṭuantu 2,000 lenglo an um, meithal khal pakhat lawng a keng lo ih bomb khal a kengtel. Hitin a hnaṭuanpi pawl a kah laiah an inn khal arak kang, an inn sangka kiangih CCTV an zohsal ih amai urkang mi si an zum.\nInnsung ah zohman an um lo ih an innkang ruangah hliamtuar an um lo. Asinan, an inn cu umnak ding a tlak nawn lo, a kangsia thluh. A hmin cu Sam Cassidy a si ih a hnaṭuannak khal a rei ve thlang. May 26 zinglam khalah hna a ṭuan lai ih a hnaṭuanpi pawl parah thinhneg in a hrang ciamco an ti.\nA nupi hlun Cecilia Nelms in “Sam Cassidy in mizia pahnih anei, a mood a fuh caan ahcun miṭha tuk a si. Asinan, a thinheng caan ahcun a aa thluh, inn ara thleng tinten a hnaṭuanpi le an pu parih a thinheng thu a rel ringring.\n“Midang cu hnaṭuan awlte an ṭuan, kei cu hnaṭuan har ka ṭuan tin a phunciar ih keimah par tiang ah a thinheng. A hnaṭuanpi pawl that a cak thu khal a rel ṭheu nan a tuah ngam ngaingai ding ti ka rak zum dah lo, tutiang a tuah hrih lo. Tui thil a thleng hlan tiang..” tin tualsung thuthang hnenah a sim. An nupa an ṭhenawknak a rei zo.\nṬuanvo neitu pawlin Sam Cassidy in a hnaṭuanpi pawl a thatnak san ngaingai thei dingin an zingzoi rero lai ih an inn urkangtu khal an zingzoi lai.\nPresident Joe Biden khalin khuahar innsang pawl hnenah tuarpinak a langter ih “Innsang 8 cu sungkimten an um thei nawn lo. An fate, an nulepa, an nupi le pasal pawlin an tlung ding caan an hngak nawn lo ding, hngah ding an nei nawn lo. An u le nau, hnaṭuanpi pawl cu riahsia in an ṭap rero…” tin a tarlang.\nRalkap Pawl Thawn An Doaw Ih Ni 2 Hnu Lawngah A Ruang An Hmu, A Nupi Naupai Lai A Thihsan


Hillary Clinton India A Tlawng Ding - Chinland Today Media\nHillary Clinton India A Tlawng Ding\nJuly 17, 2009 4:09 pm·0 comments\nUS Secretary of State, Hillary Clinton cu India ramih ni 5 sung caam dingin thaizan tlawngkai ni 5 zanah Mumbai khawpi a thlengding. Hillary Clinton India ram a tlawn ruangah India leh US ram pahnih cu rualpi that awknak leh peh tlaih awknak tha an neih sinsin zum a siih.Hillary Clinton hin Mumbai khawpi ih zanhnih a caam sungih a thlennak dingah, nikum November ni 26 ih misual pawlin an siim ih minung tampi an thahnak hmun Taj Hotel cu a hril. Hillary Clinton in a thlennak dingih Taj Hotel a hril naksan hi, himi hmunih misual pawlin minung tampi an thah ruangih India ram mipi leh Cozah an thin a nattuk nak a tuarpi nak asi ding tiah zum a si.\nHillary Clinton hin tui ttum India a tlawn nakah hin Pakistan cu a palphah loding tiah State Deparment thupuangtu, Ian Kelly cun a simih, hi State Deparment thupuangtu Ian Kelly khalin Clinton hi a thlun veding. Hillary Clinton hin thaizan ih Mumbai khawpi a thlen hnu, Tipzing zarte zingah misual pawlin Mumbai khawpi an siim ih mi tampi an thah mipawl hngilhlo nakih khawm awknak a hmanpi dingih,khami ttumih mi tamzet an thah nakhmun ih hnatuantu pawl khal a kawm cihding.\nHimi hnu ah TATA Group hotu leh Taj Hotel neitu Ratan Tata ih tawlrel nakin sundawng milian pawl thawn an kawmaw ding, Cumi hnu simlam kamah Xavier Collegea khawm awknak ah Film Star Aamir Khan thawn an titi tlangdingih a thaizing colhni zingah New Delhi a pan dingih Prime Minister, Manmohan Singh, leh Foreign Minister leh Cozah mi pawimawh pawlthawn thu pawimawh an rel tlangsal ding.\nSumpai Dinhmunah China Tthang So\nEurope leh ram dangdang pawlin sumpai dinhmun ih tlaksiat nak an ton lai rero ah China cun an ram sumpai dinhmun cu April thla ihsin June thla karlakah 7.9% in a tthangso tiah a simih thla 3 sungah 6.1% ih tthangso tlukih ttuat a si , Tui kumcem zawngah cun 8% hrawngih an ram sumpai dinhmun a thatso an beisei thu an sim.\nAsi nan an ram sumpai dinhmun tthangso in zia umlam pan hman sehla ei leh in hawlnak lamah hna tampi tuanding an neih laithu an simih , Hiti vekih anram sunpai dinhmun a that naksan hi an ram Cozah in an ram sumpai dinhmun tlasia kilhim nakdingih nikum November thlaih dollar Billion 585 a hman ruangah a si tiah BBC cun a sim.\nHimi laiah National Bureau of Statistics thupuangtu, Li Xiao Chao cun tui an sumpai thanso nakcu lungawi nak a tlak hrihlo ih an ram mipi thawi tah thimin hnatuan ding tampi hmabak an neih laithu a simih tui an dinhmun cu dinhmun hngetkhoh a si hrihlo a ti. Himi laiah US ram sumpai dinhmunkhal 1.5% hrawngih thangso ve ih ruah a si.\nEgypt Ram NAM Summit\nLeitlun ran theihdan awknak umlo rampawl tonkhawm awknak NAM Summit nihnih sung tuah rero laimi cu tuisunah antheh thlangding. Hi NAM summit ah hin leitlun ram 118 an telih himi ih an thurel mi pawimawh pawlcu leitlun sumpai dinhmun tlasia leh misual ruangih leitlun ram kilhim tlang danding pawl hi an relmi thu tampi lakih thupawimawh langsar pawl an si.\nNAM Summit Chairman thar Egypt President, Hosni Mubarak cun leitlun ram dangdangin ralthuam hriamman neihthat nakding lamih tlan an zuamawk rero cu tha a tilo thu a sim. NAM Summit hi UN General Assembly tilo ah cun leitlun ram hruaitu pawl an tawnkhawm awk tambik nak a si. Hi NAM Summit hi India Prime Minister,hmaisabik Jawahar Lal Nehru, Egypt President, Gamal Abdal-Naser leh Yugoslav President, Josip Tita pawlih rakdinmi a siih, Member ram pawlcu Africa ihsin ram 53, Asia ihsin ram 38, Latin America ihsin, 26, leh Caribbeam leh Europe ihsin ram 1 veve pawl an si.\nAmerica IN Endeavour Kap Suak\nAmerica in Vansang boruak Lawng Endeavour cu Vansangih kahsuak a tumnak Voi 6 a ttulh zo hnuah, NASA in hlawhtling zetin a kapsuak. Endeavour hi Florida ih Kennedy Space Centre ihsi kahsuak an tumzo mi a siih, nikhua umdan a thatlo ruangah leh a sungih khawl thilri tha famkim lo ruangah voi 6 an rak ttulzo mi a si.\nTui ttumah Endeavour hi Cape Canaveral ihsi kahsuak a siih, Hi Endeavour ah hin minung 7 anto ih International Space Centre ah ni 11 sung an hungcaam ding. Himi sungah Japanese Research Laboratory ih hnatuan ttulmi pawl an hung ttuan dingih, Hi Endeavour ih hun phurhso mi minung 7 pawl thawn National Space Center ah hin minung 13 an umding ih hihi Space Center ih minung antambik ttum Record a si ding, Tui ttumih an hun phursomi mi thiam pakhat Tim Kopra cu Space CEntre ah an hun tanta dingih Space Centre ih thla 3 rak umzo Japan mithiam Koichi Wakata cu leilungah an run phur thla thungding.


Hruaitu Pitling ziarang - Chinland Today Media\nHruaitu Pitling ziarang\nMay 18, 2010 1:10 pm·0 comments\nHruaitu dik leh fel cun hna a tuan zikah, nasa zet in thu a ruat ta. Mi dang va rawn khal ningzah a lak lo ih, mi thusimmi thlun khal a tul can ahcun a hreh dah lo. Cui ruangah, thuthluknak a tuah mi cu remthat a tul sal ciamco lo ih, a si dan ding vekin a feh theu. Kan Laimi hruaitu tam sawn hin hi dan (Principal) hi an nei lo maw, a nak cang an thiam lo maw, thiam an tum lo hrimhrim sawn ha? tihi ruah tlak zet mi a si. Asan cu, thuthluknak an tuah tikah, zohsal a tul ih, meeting sal a tul can khal tam zet a um ding.\nHruaitu an sivek in le mipi hrangih hnatuan tu an si vek in, an thuthluknak hi mipi hrangah a pawimawh zet ti hi an thei duhlo maw si ding ? tiah vei tam zet ka ruat theu. Mi hrekkhat le phei cu, an tongkam suak ngai men hmanah ziangvek minung ha a si ding tiih ruah ding ti tam an um.\nCuvek an si theu ruangah, an hnuaiih tuan, mipi si ciah fawn lo pawl tongkam le phei cu ngai har can a tam duh zet. Thuthluknak tha lo tam zet, tuan suah an ngam ngai silo hi a va tam lawmmam so!!! Hrekkhat group mail ih ca kan thlah tik ah, ruat cia lo in, an to can ah kan ngan vukvi theu ih, cui an ca ngan vun hmuh cun, kan Lairam a cawm thei kemmaw? Ti can khal a tam duh zet.\nHrauitu si hlan hmuahih, raltha zet ih hnatuan tumtu kha, hruaitu a hung si cun, cui a tumnak cu a feh suah pi ngam lo lala theu. Kan ram cu a farah tuk kan ti khalah, farah velo tam zet an um. Cu pawl thawn kan hruaitu hi tang ngam hai sehla, ziangah so maw ram thangso kan si lo ce ding?\nRam hrangih ih hnatuantu an sivek in, tui an dinhmun vun zoh sehla, hrautu si hi an tlin ngai kemmaw? Mipi hrilmi ih hruatu sinak nei an le phei ahcun, hmailam can ah hril leh sal an si teh an zum ngamaw kemmaw?\nTawnawk khawm canih hminthat cuhtu hruaitu cu, a sinak thei lo, mi aa vek an si. Hruaitu cun a lam hruainak lamzin cu, a taksa a thei theh bangin, a thei ding a si. A hruaimi zo an si, ziangvek minung an si? Ti tiang a theih theh a tul. Tawnkhawmawk can khalah, a netta bik ah a tlung in buaipi tulmi a um maw um lo ti khal a theih a tul. Hruaitu dik si ding cun, in ti larawk ciamco a theih lo ih, asan cu mipi hrang ih tuantu an si ruanah a si. Hruaitu si thei ding cun, tihphan nak in a nun ah hmun a co thianglo dingih, ralthatnak thawn a ho pawl cu a hruai ding a si.\nHi hruaitu dinhmun ih ding ngam an um ahcun, mino tam zet in an dungah kan thlun ngam ti mi hi, Lei le Van a fiang vek in a fiang a si.\nKan Biakinn le Ka Thinlung!


USA Um hrang: Tarlam hrang sumkhawl dan - Hre Mang\nUSA Um hrang: Tarlam hrang sumkhawl dan\nPension Hrang Sum Khawl Dan Phunphun\nUS um pawl hrang: Ramdang um pawl interest nan um pangah tiah Lailun pawl copy ka lo kuat.\n(Laimi zokhal Mike Tyson vek cang lo ding hi thil thupi zet asi: Mike cun a boxing thawngnak in US $ 300 (million zathum) leng lo a ngah nan tu (kum rei lo te) ah zero in a to ih bankrupt asi. ziangruangah? Sumpai thaten a khawl lo ruangah asi).\nUSA um tikah sumkhawl dan hi a thupi zet. Bank ah sum neih mi ret tikah zianghman a pung a um lo tluk asi, bank hrekhat ahcun .5 tivek tla a pung an pek. Cucu umzia nei lo tluk asi. Cun laitlang bangin sum hleifuan neih sun te kha ihphah hnuaiah a tel in ret men asile kumtin te a man a tum vivo fawn. US ah inflation (thilman kai lolesumman tla) hi 4% to 6% asi. Tlawng tuition fee hi inflation hnakin lehthum in kumtin te a kai vivo. Curuangah tuikum 2006 ah US $ 1000 in a lei theih mi cu tuihnu kum 20 rei, 2026 ahcun US $ 3,000 lenglo pek a tul thlang ding. A dang zwngin kan sim asile tuikum 2006 ih US $ 1000 kan neih mi cu ihphah hnuaiah a telin kan ret asile tui hnu kum 20 ahcun tuisun ih US $ 500 tluk fang man a nei ding tinak asi. Cun khatlamah hnatuan tu pawl khalin tarkun tiang hnatuan khal asile hlawhman a pung ciamco cuang lo dingih cozah in khawpkham pension a pek fawn lo ding tikah no lai ihsin, hnatuan thawk tir ihsin pension hrang sum khawl tento thei hi a thupi ngaingai mi asi. Cui hleiah US um laimi pawl in inn kan lei cio tikah damsung hmanah kan pe thluh thei pei maw ti ding khawpin leiba kan nei cio. Cutikah nitin tlatin le kumtin sum laklut mi (income) sung ihsin ziangzat hi leiba ah, ziangzat ei in ah, ziangzat nuamnung cennaka, ziangzat pension hrangah a feh a tul timi hi thaten ruat khawm a tul. Leiba nei le nei lo khal sumlut mal le tam khal ni khatkhat ah kan tar theh cio ding tikah tarlam hrang ruat cia a tul. Laitlang ahcun kan tar ih hna kan tuan thei nawn lo tikah telefa ten zoh le cawm awk asi, thih tikah khawpi le senpi in vui awk asi. Asinan USA uktikah dinhmun a dang ti zo cio khal in theih asi. CUruangah sumlut mi sung ihsin pension hrang feh ding hi, a tam maw a mal maw, a lotheih lo tlukin ruatin khawl tento cio a thupi tihi USA citizen pawl khalin an sumpai tuaktan dan tlang pi asi. Cumi hrang ruatin US cozah in mimal pakhat cio in hlawkpi dingin pension sumkhawl dan a tuah sak mi pawl hi hman tangkai thiam thei le hlawk pi thei cio hi a thupi zet mi asi tiah ngai pawimawh in a hnuai lam vekin malte rel khawm hnik uhsi.\n# Social security pension:\nSS pension cu US kumpi kutah ret asi ih mai duh zatzat ret si loin income parah cozah in a retsak mi asi. Tuisunah hnatuan tu pawl hnen ihsin cozah in a laksami SS tax kha tuisunih SS pension ei rero pawlin an rak ei. CUvek thotho in, kannih kan SS pension kan ei tikah thangthar hnatuan lai pawlih SS Tax pekmi kha kan ei ve leh ding. A tlangpi thu in US SS pension ngah mi hi thlakhat ah US $ 900 hrawnghrang asi. SS pension ngah thei dingin US ah “Work Credit” 40 quarters neih a tul, 40 Qs tu mi pakhatin kum 10 sung fulltime hnatuan a tuan mi thawn a zat aw hrawng. Kum hra hna a tuan lo mi pawl hrangah nupi-pasal lole fale work credit neih mi tla siar telh cih dan aum ruangah kum upa zo 40 qs work credit nei lo pawl hrang ahcun tha ten hliakhlai a tha zet.\nSS hi cozah in privatize an tuah tum rero lai I hmailam ah ziangvek a cang ding ti cu sim theih asi hrih lo. Mi tampi in an phan mi le ti-ti celcel mi cu: a tu hi baby boomers (1940 ihsin 1960 ih suak pawl) generation pawl an pension rero thlang, Social security pension an lak thawk rero thlang tikah social security fund in a daih lo ding an phang. Ziangruangah tile 1940 to 1960 karlak ah naute tam tuk an rak suak tikah khami lai ih rak suah pawl an pension tikah pension ei tu an tam tuk dingih hnatuan tu (social security tax pek tu) an mal sawn vivo ding tikah social security fund in a daih lo ding an phang.\n401K hi company ah hnatuan pawlin an hlawhman sung ihsin an hnatuannak company hnenah pension hrang sum an khawl cia mi asi. 401k thu thawn pehpar in theih tul mi tete:\n1) Contribution limit: Mi pakhatin hlawhzat zir in zakhatah ziangzat tiang ret theih ti a um. Thimnakah, 3%, 5%, 10%, tvp.\n2) Matching: Hnatuantu in amai hlawhman sung ihsin a 401k account ah a ret mi hlei ah Company in sum an betsak, 3% to %5 hrawng hi a tlang pi thu in company in a betsak theu. Umzia cu, mi pakhat in a zarhtin paycheck sung ihsin US $ 10 kha a 401k account ah a khawl asile company in US $ 10 an betsak asi ahcun zarhtin US $ 20 a pension (401k) hrangah a khawl tinak asi. Kumkhat sungah hnatuan tu in US $ 520 a khawl tikah Compnay in US $ 520 an bet sak ding ruangah a zate a 401k account sungah a lut dingmi cu US $ 1040 asi ding, (thlatin a pung mi siar tel hrih loin) ih kumkul sung a ret asile amah in US $ 10, 400 a khawl dingih company in US $ 10,400 an betmi thawn US $ 20,800 kha a 401k ah ret asi ding, a pungmi siar tel hrih loin.\n3) Vesting: Hnatuan tu in a hlawhman a suah tiktikah 401k hrangah a retmi khal a account sungah a lut cih. Asinan company in a betsak mi cu company dan vekin an duh tiktkah bet asi ruangah kumkhat voikhat, voihnih, lole kumthum tuan hnu khalah a cang thei mi asi.\n4) Pretax contribution: hnatuan tu in a hlawh man sung ihsin 401k ah a retmi pohpoh cu cozah hnenah tax pek tul lo mi asi. Asinan 401k kha laksal tikah regular income tax rate in tax pek sal a tul. Umzia cu, hnatuantu pakhat cun kumkhat ah US $ 40,000 a ngah ih 401k sungah $ 5,000 a ret asi ahcun kumkhat sungah US $ 35,000 sung lawngin cozah hnenah tax a pek a tul tinak asi.\n5) Kum bitiam: 401k cu hnatuan tu 59 ½ a kim hlanah lak asile regular income tax rate hlei ah 10% tax penalty cozah hnenah pek bet a tul. Cun, hnatuan tu kum 70 a kum tikah a 401k khawl mi sung ihsin a lak lo asile cozah in 10% tax penalty a sum khawl mi sung ihsin an laksak thiamthiam ding.\n6) 401k cu khuitawkah ziangtin ret asi:\nRetnak investment company: 401k sum retmi pawl cu hnatuannak company (x) in investment company (y) hnenah a hlawm in an company hnatuan (employee) pawl hmuahmuah ta kha ret khawm asi.\n7) 401k retnak *fund* cu ziangvek an si ih ziangtluk an thupi?\ni) 401k account ah sumkhawl mi pawl cu mutual fund ah ret asi. Cun, mutual *fund* phunphun a um ruangah ziangvek *fund* sungah mi pakhatin a ret timi parah a pung tampi a bang aw lo thei, a tam le a mal a tum thei. Thimnakah, mi pakhat cun US $ 50,000 kha kum 20 sung hna a tuan ih a ngah mi sung ihsin a 401k account ah a ret ih a retnak mutual *fund* cu “Money Market”, “Govt. security” le “guarantee fund” pawl ah asile Market rate ih zirin a pung amal bik fund pawlah a ret tinak asi. A dang pakhat pa in a tlun pai ret zat kha fund (Stock fund pawl) ah a ret ahcun a tlun pa hnakin kum reipi hnu ahcun a sumpung a tam sawn thei. Thimnakah, “Money Market” ah a rettu pa cun US $ 50,000 a ret mi kha a pung thawn kum 20 hnu ah US $ 75,000 a ngah laiah “Stock Fund” ah a rak rettu pa midang pakhat pa cun US $ 200,000 ihsin $ 300,000 tiang a ngah thei tinak asi.\nCuruangah a tu ka sim rero mi hi, a biktakin US thleng tar pawl hrangah, hmailam kumkul sumthum hnu ah, leitlungpi a tunghmun asile, mi tampi in “ASI NGAI UAL” an ti rero lai ding.\nii) Sum retnak Fund phunphun pawl:\n-Money Market Fund-hi mi fund pawl hi a pung mal bik pawl (eg., 2% -4%) fund an si. Tlak niam le pung um lo, sung ti khal a um thei ve lo, market a siat theh lawlaw ti lo ahcun. Check writing feature an ti ih Checking account vek deuh thaw in check ngan tahrat in suah theih cih asi. Himi fund an hman tambik nak cu tikcu rei lo te sung, eg. Kumkhat kumhnih sung, lole thlaruk sung tivek sum malte pung khal thahnem ti ruat pawlin an hmang theu.\n- Bond fund: himi khal a pung malbik pawl fund pakhat asi, asinan sung khal a mal. Bond fund ah a phunphun a um hrih, govt. bond fund pawl cu tax free an si ih sum a pung mi sung ihsin zianghman a pung pek a tul lo.\n-Stock fund: Stock fund ah, US stock, European Stock, latin America stock, International stock, tvp. a phunphun a um hrih, mai phur zawngzawngah ret theih asi. Stock fund pawl hi a cancan le a tla niam zuarzo theu nan kum reipi ret duh tu pawl hrang ahcun a man a tlakcan a tam nan bond le money market pawl hnakin a hlawk thotho ti asi, tuihlan kum 100 sung US market thuanthu vek asile.\niii) Curuangah 401k ret tikah ziangvek fund sungah mi pakhatin a ret timi parah thum aw in a pung mal le tam a um thei ruangah 401k pension account nei tu pawl cun fimkhur zetin zoh le ret a thupi zet.\nCompnay zate in 401k account nei tu pawl hrangah Mutual fund duhduh hril thei dingin fund ziangmawzat cu hril ding an um ter theu. A thlang mi thu in: Money Market Fund or Guarantee fund, Govt. securities, Municipla Bond fund, US or International Stock fund pawl hi hril ding an ret theu.\n8) 401k le Tax.\nA tlunah kan sim zo vekin 401k account ah retmi sumlut (income) hi cozah hnenah tax pek lo mi asi. Curuangah a hlawknak cu sum a pung le ret lawng si loin cozah hnen ihsin tax pek ding zat kha hawk mi asi. Thimnaka, mi pakhat kumkhat ah US $ 40,000 sumlut (income) nei tu cun kumkhat hrangah 401k ah US $ 5000 a khawl asile kumtawp tax a file tikah US 35,000 sung lawng ihsin cozah hnenah tax pek tulmi sumlut (income) a nei asi. Cutikah 401k rak ret lo ta sisehla US 5000 a hnenah a zaten a lut lo dingih, tax a pek tul ruangah, a mai hnenah a lut taktak mi cu US $ 4500 hrawng fang asi thei. Cutin 401k a ret ruangah cozah hnen ihsin US $ 500 tax a pek ding zat kha a hlawk/miat liolio tinak asi.\nUS ah damsung company pakhat lawngah hnatuan hi 20% hman an um lo ding ruangah company pakhat ihsin suak tikah 401k kha company hlun ah ret ringring a tul lo. Rollover tuah theih asi. Rollover tuah tikah mai duhnaknak investment company ah IRA account on theih asi ih 401k ret vek thotho in mutual fund phunphun ah a pung um in le tax pek tul loin ret theih asi. Rollover tuah tikah a hlawknak pakhat cu IRA ihsin Roth IRA ah rollover tuah bet theih asi ih Roth IRA neitu pawl ih hlawknak pakhat lala cu pension an ei/lak sal tikah cozah hnenah tax pek a tul nawn lo.\n10) Company hnatuan nak ih 401k pension plan an nei asile ret tengteng ding. A ret lo cun 401k an nei lo ding.\n11) Kumkim hlanah 401k account ih retmi sumpai laksal thei dan:\n401kk sungah sumpai retmi pawl hi pawimawh cakkhai ahcun cozah hnenah 10% tax penalty pek tul loin lak theih asi.\nIRA, Roth IRA, Keogh, Etc.\nHnatuannak company in 401k pension plan an neih lo tikah, asilole nupi maw pasal lawng hna a tuan ih hnatuan lo tu deuh hrangah pension plan ret duh tikah a tlun ih tarmi pawl account on theih asi.\nIndividual Retirement Account (IRA) account ah pension khawl tikah 401k vek thotho in pension account sungah sum khawl mi pawl hi cozah hnenah tax pek tul lo mi asi ih a pung mi khal tax pek tul lo mi asi. Asinan, Roth IRA siar lo cu, pension account hmuahhmuah ihsin pension laksal tikah cozah hnenah tax pek a tul. IRA account ret tikah theih tul mi tetele a hlawknak pawl:\nZo in a ret thei?\nHnatuantu zo khal in ret theih asi, sumlut (income) a tam tuk lo asile. (Laimi hnatuan 99% cun income mal sungah kan tel hrih lai ding a zum um). Cun hnatuan lo deuh, nupi maw pasal khalin ret theih asi.\nContribution limit: ziangzat ret theih asi?\nKumkhat sungah US $ 4,000 (kum 50 tlun lam sile $ 4,500) khawl theih asi.\nKum bitiam: 401k vek thotho in 59 ½ kim hlanah suah asile regular tax pek hlei ah 10% tax penalty pek bet a tul. Cun, 70 ½ kim hnu ah lak lo asile a cozah hnenah 10% tax penalty pek a tul thotho.\nTax hlawknak: IRA account ah pension hrang sum khawl mi cu cozah hnenah tax pek a tul lo ruangah, thimnakah, kumkhat sumlut (income) US $ 30,000 a ngah tu cun IRA ah US $ 4000 a ret asi ahcun cozah hnenah tax a pek (file) ding cu US $ 26,000 sung lawng in asi ding. Cutikah tax a pek mi a mal dingih tax return a ngah mi a tam deuh ding, nauhak nei tla an si le.\nCun, khat lamah US $ 4000 cu pension planah a ret lo khal asile a zaten a hnen ah a lut lo ding, cozah hnenah tax a pek tul ruangah. Curuangah, sumhailut (gross income) $ 4000 nei tucun a hnenah a lut dingmi cu $ 3,500 hrawng fang asi thei. Cutikah IRA account ah pension plan a nei tu cun cozah hnen ihsin US $ 500 a hlawk/miat tinak asi.\nCun IRA account pension plan pawl kha 401k vek thotho in mutual fund a phunphun ah ret theih asi. Ka sim bet nawn lo men ding. 401k ret hnakin mai duhduh mutual fund company le fund a phunphun hril ding a tam sawn.\n# Roth IRA\nRoth IRA cu IRA vek thotho asi ih a dang lamnak te a um. Cumi cu IRA ihsin Roth IRA rollover tuah a theih. IRA account nei tu in Roth IRA ah thleng a theih. Roth IRA account sung ihsin pesion ei hlakhlo, lak sal tikah cozah hnenah piasen hman tax pek a tul lo. Asinan Roth IRA account hi direct in on asile pek lamah after tax money in pek asi. Umizai cu 401k le IRA vek si loin Tax Deductable a siloin sumlut sung ihsin cozah hnenah tax pek hnu ah sum pension sum khawl asi.\nTui hnu kum 20 ihsin 30 hnu ah a tar ding pawl ( a biktakin, a tu ah kum 40 hnuai lam asi mi pawl) cun tuisin thaten pension hrang sum khawl asile tarkun tiang hnatuan tul loin Social security pension le personal pension plan neih mi (401k, IRA) pawl thawn kum 60 hnu lamah thin hahdam zetin nun theih asi ding. Mi hrekhat cu kan ramah tlung tahratin sumpai thlaivai lo ten tarlam can hmang duh tla mi tampi an um lai ding ruangah pension fund hi no lai ihsin thaten le fimkhur ten khawl tento thiam hi a thupi zet. No lai ah mai in le lo, ei le in ruat tul thawn mai hrang siseh u le unau hrang le ram le miphun hrang tiang in tuah duh mi le mi bawm duh mi bawm le hnatuanthei loin mi tampi kan um. Asinan damnak Pathian in in pek ih taima zetin hnatuan tu pawl cun pension plan thaten an ret asi ahcun an tarsiat hlanah ram le miphun sungle khat telefa hrang siseh senpi vangtlang hrangah siseh hnatuan theinak ding lamzin le tikcu cantha an nei lai asi ti duhsaknak thu hlan phah in le US kumpi in senpi vangtlang hrangah sumpai khawldan hmanrua le a ruatsak mi pawl hi a tangkai bik in hmang thei cio ding duhsak nak thawn hi ca hi buatsaih asi ruangah zokhal print duh, hmang duh le midang seherh mi hnenah zemsawng theih asi.\nCui hlei ah retirement/pension plan thu thawn peh aw in theih bet duh mi nei cun ka lo bawm thei dingin nan ruat asi ahcun ziang tik lai khalah email in maw phone in maw pehtlaih theih ringring ka si.


A Cem Tiang Kan Do Ding Aw, Bom Kan Tul Ve Tiah Raldo Zirnak Dinhmun Reltu Model – Vapual Auaw\nA Cem Tiang Kan Do Ding Aw, Bom Kan Tul Ve Tiah Raldo Zirnak Dinhmun Reltu Model\nMay 23, 2021 vapual auaw Ramsung Thuthang 0\nMyanmar aiawh in Miss zuamawknak ah rak tel zo Model Htar Htet Htet cu Myanmar ralkap uknak duh loin tlangpar ralthuam kai pawlkom hnenah raldo zir rero lai a si. Raldo a zirnak dinhmun mipi a ruah rualin an eiin khal pholangnak a nei ih a cem tiang do dingah mipi a sawm.\nModel Htar Htet Htet cun “Sakhan ah ka um ti thei in raldo zir dingah ra nan zaten ka lo upat tuk. Cumi tlunah keimah ka um ve timi thei in sakhan bomnak pe theutu pawl khal nan parah ka lungawi tuk lawlaw. A cem tiang do dingah zirnak nei zaten ka upat ih nehnak kan co tiang tel dingah ka lo sawm duh. Lainatnak thawn bomnak pe theutu pawl khal raldo zirnak hmunah bomnak pe vivo hrih dingin ka lo sawm.\n“Ziangahtile ,raldo zirnak hmun zaten ziangkim kan tulsam thluh. Duhdawt zangfahnak thawn pe theutu pawl ruangah raldo zir pawl hrang thazang le cahnak a um ih cuvek an neih vivo theinak ding cu ka duh a si. Raldo zirnak hmun tinkim ah ka um tiah in ruah sak uh. Cumi rualrual in raldo zirnak hrang sumpai dik lo zetih hawltu tivek an um pang maw tivek khal kan zingzoi that a tul ve a si,” tiah a ti.\nRalkap do dingah raldo zir mino tamzet an um ih an zirnak hmun a bangaw lo cio. Hrekkhat KNU, hrekkhat KIA le hrekkhat Free Burma Ranger tivek tlunah hmun dangdang ih zir an si. Khawitawk ih zir khal ralthuam tlunah eiin tiang an harsa tuk tiah theih a si.\nRalkap Hnenih Thuthup Simtu Dalan Nupa Cu Meithal In Kah An Si ih An Pa Sawn Thi\nFalam Ah Zan Suakvak Lo Dingin le Ramtawi Hrih Lo Dingin Mipi An Theihter


Saudi Arabia Ah Sri Lanka Hnenum Naute That Ruangah Lu Tan - Chinland Today Media\nSaudi Arabia Ah Sri Lanka Hnenum Naute That Ruangah Lu Tan\nJanuary 11, 2013 12:49 am·0 comments\nRIYADH : Saudi Arabia ram ih hnenum va tuan, Sri Lanka mi nunau cu, a umnak inn ih naute thattu ti ih puhnak thawn a lu tansak asi ti in Saudi Arabia ram ih Interior Ministry cun an sim. Rizana Rafeek cu a umnak ih naute nu thawn naute thihnak thu ah an elaw nasa ih, court ah an thu thlen asi. Rafeek cun, an naute cu a thah asi lo thu le, palang sung ih thilti pakhat a in ngah ruang ih thi asi ti in asim.\nA pi nu cun, naute cu a mai ummi asi ih, hiti ih damlonak dang nei cuanglo ih a thihnak hi a mah ih thah hrimmi a si ti in a puh ve. Cutin court ah an thu relsak asi ih, ramdang mi hnenum ih hnatuan Rafeek cu a mawh asi ti in an theihsuah ruangah Saudi Arabia ramsung, Dawadmi ramthen sungah a lu an tansak asi. Human Rights Watch ( HRW ) pawl cun, Saudi siangpahrang hnen ah hi an thil tuahmi hi a diklomi asi ti in an demnak thu an sim.\nHi naute thihnak hi 2005 kum ah khan asi ih, cutawk lai ah Rafeek hi kum 17 mi lawng a rak si lai. Tuikum thar sungah mi 2 Saudi cozah hin thihnak dan a tat zo. Hi hnenum Rafeek le rittheihthil zuartu ti ih an puhmi pa pawl an si. Nikum sungah khan, HRW pawl le mi dangdang ih an zohfiahnak ah, Saudi ram hin mi 76 pawl hnen ah thihnak dan an tat ti asi. Curuangah, Saudi cozah hin thu thaten a ruah a tul ih, thihnak dan hi olai tei pek a thatlo thu le, thu thatei ruatta lo cun mi tha taktak khal thihnak dantat a olte asi ti in HRW cun a sim.\nSaudi Arabia Ram Ah Nunau Cozah Hnatuantu 30 Ret\nSri Lanka In Thawngtla 1,270 Ngaidam


US Ramsung Ah An Kapaw Ciamco Ih Mithi Le Hliamtuar An Tam – Meifar\n4th July cu US ram Independence Day a si. Kumtinten an rampi zalennak ngah ni ah kap that aw an um ringring. Tuikum cu weekend sunday ah a thleng ih kum dang aiin kap thataw an tam cuang, Chicago ramsung lawngah kahawknak vei 100 lenglo a thleng ih minung 18 hrawng an thi.\nNikum 4th July, 2020 khalah kahawknak arak thleng ih minung 17 an thi ih hliamtuar 70 hrawng an um. Mithi lakah nauhak nunau kum 7 mi le mipa nauhak kum 14 mi an tel. Hliamtuar tam sawn cu meithal cerek mu lengvah ih ngah mi an si.\nPastor Donavan Price in “Chicago ram cu control theih lo mi ram vek a si. Police pawl khalin zianghman an tuah thei lo” a ti. Hliamtuar lakah police khal an um hnuaihni. Chicago, Texas, Virginia le Ohio ramsung ah kahawknak a thleng nasa.\nUSA rampum huap in tlawngkai ninga (July 2) zan ihsin monday zan nazi 11:30 tiang, nazi 72 sungah kahawknak vei 540 a thleng ih mithi 189 zat an um. Hliamtuar 516 zat an um tin Gun Violence Archive sungah an ngankhum.\nCovid-19 Nathrik Suak Thar Aum Lala, Delta Variant Aiin A Ṭihnung Sawn!


Ralkap Pawl Lak Khalah Rinhlel Awknak A Tam, An Ṭongkam Khal An Fimkhur Zet – Meifar\nRalkap Pawl Lak Khalah Rinhlel Awknak A Tam, An Ṭongkam Khal An Fimkhur Zet\nNovember 3, 2021 admin Myanmar 0\nMin Aung Hlaing in Myanmar ramsung thuneihnak a lak ruangah ralkap/palik tam zet cu a kuthnuai ah hna an ṭuan duh nawn lo ih CDM tuah in hmun dangah an tlan rero zo. Hmin tarlang rem lo Yangon ralbawi pension zo in “Tulai hi ralkap sung khalah buainak phunphun a thleng, pakhat le pakhat khal an rinaw thei nawn lo” a ti.\nSakhan ihsin CDM tuah an um asilen tlunlam upa pawlin sakhan hotu cu an rinhlel ih ṭhaten an pehtlaih nawn lo. An sinak khal a thlakniam sak ṭheu, ralbawi pawlin an kuthnuai ralkap pawl cu an rin thei nawn lo, asinan hringhronak nasa zet cu an pe ngam lo.\nRalkap pawl lakah duhduh in ṭongkam an hmang ngam nawn lo, an ṭongkam hmang mi hi an fimkhur zet ih zohthuptu an um ringring ti an theiaw. Ralkap innsang pawl cu lenglam suah an siang lonak hi a rei tuk zo ruangah lenglam suah an siang lonak cu hringhronak ciikhat ah an ruat’aw.\nSakhan sungah phone khal an bia ṭhiṭha ngam nawn lo, inn an tlun tik lawngah phone an bia ṭheu. An kiangkap ah mi pakhat khat an um asilen zo a si ti an theifiang lo cun phone an bia ngam lo, rinhlel awknak a suak pang ding ti an phang. Cun ralkap/palik pawl cu an duty cawlh caan ah uniform hruh in mipi lakah an vaksuak ngam nawn lo, anmahten mipi lakih an vaksuak ding asilen an uniform cu an thleng ṭheu.\nAn innsang pawl khal ṭul poimawh tuk lo ahcun innleng an suak ngam nawn lo, an vaksuak ding asikhallen anmahten an vaksuak ngam nawn lo ih mi pakhat khat an hruaitel. Ralkap/palik pawl ih nun cu a thlamuan nawn lo tin ralbawi cawlh la zo in a rel.\nThantlang Innkang Cu Ralkap Pawlin An Rak Zoh Men, Ralkap Pawlin Thantlang Inn 184 An Urkang Zo


Juventus Nauhak Hrang Cristiano Jr A Turu Buru – Times Of Chinland\nC.Ronaldo cun a team Juventus cu Champions league semi final ah a luhpi thei lo nan,a fapa Jr cu Juventus nauhak team hrang a lek thazet ih puai khat ah goal 7 rori a thun thei.\nJuventus nauhak team pawl cu C.Ronaldo ih suahnak khua Madeira ah an tlawngih cup cuhawknak an nei.Zuamawknak ahcun Juventus nauhak team in 25-0 in Maritimo China an neh hmaisa ih Jr in goal 7 a thun.An puai neta ah 15-1 in Camacha an neh betih Jr in goal 5 a thun thei.\nZuamawknak ahcun Jr in puai 2 vial a lek lai nan,goal 12 rori a thun zo ih a sit goal mi hrekkhat cu kawlkil tiang ih bum thluhmi an si.Culawng siloin goal 7 a thun tum tla cu caan hrek hmaisa sawn vial ih a sit goal mi hlir an si.\nTuih an lek rero mi cu International Centenary Maritime Cup ti a si ih zarhte ni ah an theh ding.Jr cu Juventus U-9 hrang lek a si ih a pa bangin no.7 a hruh.\nC.Ronaldo cun a fapa thuhla ah ,”Jr hi a zuam nasa ih ka nauhak lai vek rori a si.Keimah bangin sun a duh lo lawlaw ih nehnak co dingin a theitawk a zuam ringring.A duhmi ziangkim tuah dingin zalennak ka pe ih Bawhlung sit zirh cu nuam ka tituk a si,” a ti.


HRUAITU THUTHANG ISSUE 217 - Chinland Today Media\nHRUAITU THUTHANG ISSUE 217\nJanuary 5, 2009 3:56 am·0 comments\nISSUE 217 NAK\nKumthar le ruahnak hlun\nGregory calendar a hmangtu hrang ahcun January ni 1 cu kumthar a si ih, hih calendar hmang ve lem lotu hrang ah tla ‘puai nawmnak’ tep duh ruangah a sunglawi ve zet ko. Tikcu le caan hi ziangtin hminsin a si ih, khuitawk ihsin history ah a lang tiah zohman in an thei ban nawn lo. Asinan, leitlun milai umkhawmnak (civilisation) history hlunbik ‘Urnamu’ khawpi thuhla ihsin kan fiang thei. Urnamu le Uruk khawpi cu Babel innsang a siatral hnu ihsin mipum tamnakbik khawpi an rak si ih, a kiangih ‘ Ur ’ khawpi khal Abraham sanlai ah kan hmu. Urnamu khawpi ah hin milai 12,000,000 an umih, sumpur lailawnnak hmunpi a si vekin tikcu le caan khal hminsinnak felfai zet a um thawk ti thei a si. Cuih san ihsin kum khat ah thla 12 siar dan a rak thawk zo ih, thla hmaisabik ‘Nisan’ thla khal Israel pawl in Babylon sal ihsin an suah hnu ah Pathian in a thla siar dan a pekmi thla hmaisabik ‘Abib’ cu ‘Nisan’ ti khal in an rak hmang thawk a si kha.\nLeiltun history ih acozah picang hmaisabik cu ‘ Egypt ’ an si. Kan theih dingih pawimawh cu ‘Josef’ san lai ih ‘ Egypt ’ pawl kha ‘ Egypt ’ ram neitu ngaingai a si lo. A ram neitu pawl cu Mosi san ih uktu pawl an si. Cu pawl cun Abraham a suah hlan kum 5,000 BC ihsin hih leitlun ih tikcu le caan hi an rak hminsin zo. Pathian in leitlun a sersiam ni ah ‘Tikcu le caan’ cu Ninu hman a tuah hlan ah ‘Ni khat Ni’ tiah bible in in sim. Cuih hnu ah milai hrangah ‘Nazi 24 sung’ (Ni a suah ihsin a thaizing a suahsal tiang-sun le zaan cem in) cu nikhat tiah hminsin a si. Curuangah Pathian hrang ahcun ‘Nikhat’ cu nazi 24 tinak a si ringring lo. Leilung ihsin van sang 5000 kilometers ah um sehla, sun le zaan a um thei nawn lo. Ziangahtile’n leilung a her ruangah ‘Zinglam le zaanlam’ a rak um ih, cucu tikcu hminsinnak cu a rak si. Cuvekin boruak sang zet hman ah sun le zaan a thleng aw lo ahcun Pathian hrangah ‘Tikcu le caan’ hi a danglam lo ti a fiang. Caan hi a liam ngaingai maw, minung sawn hi kan liam (ziam ral) rero sawn? Kan ruahnak hlun le ttha lo hmuahhmuah kha kan tikcu caan hin inliampi thei sehla, kan nunnak ah a danglam thei lomi Pathian thu cu nitin thar vivo hram seh.\nNi leng e…Van rial ruah e…\nTuana rel bang thiam hlah\nEi ding sin ding thlazam lawn\nZing dai e…Zaan sim ee..\nZo in sim thiam hlah\nFano pawl tual lennak le\nFimthiam zir sang ding in\nRuah saktu…Pai’ dawtnak.\nRiah sia e…Ning hang e…\nLungsiat ninghan lawng hman ning,\nThatho le lung ngamih fanau hruaitu\nHluan hlah maw…leitlun dawtnak hmuah in\n–Salai Simthli unau\n–Salai Biak Chawn\nZohman in a hlun cu an zoh lem lo. A thar cu mi pohpoh in an duh. A dik pei maw? Kan thinlung ah kum 2009 kumthar lawng a um men thei. Ziangruangah kumthar lawmhnak kan tuah ih, kumhlun lawmhnak kan tuah dah lo. Hnattuannak thilri, nam, fang ahnak, sohbul, tivek teh a thar hnakin a hlun cu hman a nuam sawn lo maw? Kan hril sawn ttheu lo maw? Hnattuannak ding hnipuan thar lei cu ‘a thar ciocio ah’ hruk ding in a phur um tuk lem lo ding. A thar cun a hamngtu ding hrangah ruahsannak tampi a peek ruangah huham a nei. Mawttaw hlun zet hnak cun a tharih to cu a nuam cuang. Hnipuan khal an si thluh. Kan Bible khal in “Lei thar le Van thar’ ih um ding in thu in ruah a si hi!\nMirang thufim malte kan hlawm aw pei . “Rualpi hlun cu an zumtlak, thing hlun cu a alh duh ih a hman a nuam, cabu hlun cu siar a thaw cuang, rang (horse) upa (hlun) khal to a nuam, zu (wine) upa zet (old) cu a thaw deuh,…curuangah ‘A hlun cu sui vek a si (Old is Gold) tiah an ti. Solomon ih hla ahcun, “Leitlun ah thilthar pakhat hman a um lo” tin in sim riai. Culawng a si lo, leitlun ih a ra um/thleng mi pawl hi a um/thleng cia lawnglawng an si ih, thilthar zianghman ruahsan ding le beisei ding a um lo” ti’n a sim bet. Lennak, fimnak le nawmnak hmuahhmuah nei theitu hman in ‘leitlun ah thil thar beisei ding a um lo’ a ti ahcun kannih pawl hin ziangvek thilthar so kan beisei lai ding?\nLaimi kan thinlung ah hin ‘Thil thar’ uarnak le duhnak tumpi kan nei. Hnipuan thar, thilri thar kan neih ahcun ‘A hlun’ sawn kha kan zoh tuk lem lo ttheu. Handphone a phunphun a ra suakih, a tthazet kan neihmi khal, a thar a ra suah cun, kan neihmi hnakin a thar sawn kha neih sal duhnak kan nei. Nitin kan nun khal hi thil thar duhnak, thuthar theih duhnak, dinhmun danglam le kan tawng/neih/theih dah lomi cohlan kan duh ringring. Kan thutheihnak ‘hna’(ear) le kan hmuhnak ‘mit’ (eye) hi ziangtik khal ah a diriam dah lo. Hih hi kan taksa hiarnak ruangah a si pei maw? Falat tlangval lai ahcun ‘Nupi pasal’ neih kan hiar zet. A nei zo pawl in the ziangvek danglamnak so an theih? An phur a rit deuhdeuh.. Asinan, nupi pasal neih awk cu leitlun dan a si fawn. Thil thar a si loih, hlun ding khal a si lo.\nBible ih Thukam Thar hi a tthat tuk ruangah ‘Thukam hlun’ hi kan hlon siang ke’m? Zokhal in ‘Nupi pasal’ a hlun le a thar nei hnuaihni sehla, kan san a sau pei maw? Leitlun ah kawhhran thar 20,000 leng a ding zo na’n, a hlun pawl ti dan kan fehsan thluh dah lo. Leitlun ah sii (medicine) hi a phunphun 2,000,000 a um ih, hmin dangdang le hmel dangdang an nei na’n, a hlanih an hmuhsuah ihsin malte te an rawi cawp ih, sii phunphun dangdang an tuahsuak lawng a si. Solomon kha a dik zet lo maw? Lei le van ah element (metal and non-metal) phun 200 hman a um lo tiah scientist pawl cun an hmusuak, asinan, cuih phun 200 hrawng cu thilri hmuh thei le hmuh thei lo, tham thei le tham thei lo, a phunphun-siar cawk lo an tuah ih, nunnak, zawpralnak, natnak, damnak, sualnak le tthatnak, thihnak… lei le van karlakih thil um hmuahhmuah tuah khawm tu an rak si. Science (tulai fimnak) in ziangtin kan simfiang ding? Sodium le Chlorine a rawi aw mi cu ‘Cite (salt) a si, Sodium le Carbon a rawi aw mi cu ‘Satpia’ (soap) a si, Carbon le Hydrogen a rawi aw mi cu ‘Pha-zawng-taing’ (candle) a si, Hydeogen le Oxygen a rawi aw mi cu tidai (water) a si. Etc… zianghman a tharmi a um lo. Amah a kel le a kel lawng an ben aw khawmih, thilri dangdang ah an tuah aw cawp mai a rak si.\nLeitlun history ihsin kan zoh sal pei . Mipum thihnak (catastrophe) , do awknak (war and battle), natnak (plague), thlisia le linghnin (disaster), paam(famine) , ruahnak a phunphun (philosophy) , biaknak (religious and belief) le nun dan (custom) pawl tla hi a thar ngaingai a um lo. A rak si zo le a rak cang zo pawl ihsin malte a danglam deuh kan rak tawngih, kan tuah vivo lawng a si. Curuangah miring pawl cun ‘History repeats itself’ (Khua hlan lai ih thil cang zo mi cu amah te’n a nolh aw sal ttheu) ti’n thufim an nei.\nPathian thulam ah hun luhpi sehla. Israel pawl runsuak ding in Pathian in Mosi a hrilsuah lai ah, thilmak a phunphun tuah theinak a pe ti kan thei. Asina’n, Pathian in Mosi hrangah thilri danglam le cangkang zet a pe lo. A pu Jethro ih tuu a kil lai ihi a hmanmi ‘tiang’ (staff) lawng cu thilmak tuahnak ding ah a tuahsak. Mosi hnenih um cia, a kiangih um ringring le a man khung lobik mi cu thluasuah a peek ti kan fiang. Izip ramah thilmak a phunphun a tuah hnuah ‘Tipi sen’ kap ah mangbang in an um lai ah ‘Mosi cun a tiang cu tipi sen catter ding in a hmang. Joshua in Jeriko khawpi a nehnak ding ah ‘pukpi’ a hmang lo, tuu ki (horn of ram) an tum ih, Jeriko khawpi cu a cim thluh. Gideon sanlai ah tla hivek deuh in ‘bel sungah meisa an vangih, cuih bel cu an thawi kuai thluh ih.. raal pawl cu an ttih tukah anmah le anmah an that aw ciamco. David the Pathian in ziangmi in nehnak a coter. Goliath micak neh dingin tuu a khal lai h a thilri hmanmi (tulai ahcun nauhak lehnak ding hman ah an hmang peih nawn lo ding) cun a raal a that riai. Amai neih cia lawng in nehnak a co. Siangpahrang Saul ih raalnam a ttul lo. Pathian khal in thilthar le hmanrua thar thawn a miphun a hruai lem lo. A duh ahcun ‘Ni le Thla’ a dinter sawn. A duh ahcun ‘siangpahrang Hezeki damnak ding ah, a hrang hminsinnak tuah ding in Ni’ hlim khal a kriter a si khal.\nDuhdawtmi unau, kan miphun tthansohnak ding ah le bulpak kan tthansoh theinak ding ah Pathian hin ziangvek thil thar in tuahsak ding tiah na ruat dah maw? Profet maksak zet siseh, mifim turu zet siseh, mi thil ti thei zet in siseh, in runsuak ding le in hruaikhawm thluh ding in kan ruat dah maw? Pathian hin ziangvek in khua in ruah sak ve ding tiah na ruat? Ziang dang a um lo. Kanmah lak ihsin, kan neihcia mi, kan ban tawkih kan zuam theinak, kan ti thei tawk cio ih kan pumpeknak le kan tuahding ttuanvo kan neihmi a faatebik ihsin a tumbik tiang hlawhtlinter dingih ‘Pathian rinsannak’ lawng in kan saduhthah mi tthansohnak tlamtling cu kan co thei ding. Mi hrekkhat in ‘Zaanvar it loih ca an ngan laiah, nangteh ziang ha na tuah? Mi hrekkhat in rawl ul in Pathian zaanghfahnak an dil lai ah, nangteh midang thawn nan kawk aw pang maw? Miphun le Pathian hrangih hnattuan tunto an um lai ah, nangteh mi lakah miphun mualpho tertu na si pang maw?\nKan miphun tthatnak ding in, kawl pawl kan sawm ding maw? Kan miphun in rian ding in ‘Mi rang’ kan sawm ding maw? Thil zianghman kan tuah thei lo khal le’n in sersiamtu Pathian hnen ah dil uh si. Calendar vekin kumthar cu kan hmang cio ko. Thil thar maksak zet le danglam zet beisei ding kan nei maw? Kan thinlung ah ramdang feh ding lawng cu ‘thilthar beisei ding’ a si pang maw? Khrih Jesuh hrang ‘Piangthar’ kan sinak lawng kan hrangah ‘ruahsan ding thar’ si ringring seh. Mi piangthar hrang ahcun thil ziangkim ah thluasuah cu nitin a thar in a co ringring. Leitlun thilri le taksa hiarnak, mit hiarnak diriam ternak ahcun zianghman thilthar a um lo. Pathian thawn nitin caan a hmang lotu hrang ahcun leitlun nun hi umharnak le nin-um zet a si. A thianghlimmi nun thar kan neih theinak dingah Pathian in thluasuah in pek hram seh.\nThansohnak ding thupi pali\n-Pa Za Dun\nKum hlun cu liamsan in 2009 kumthar in thlenter ruangah damnak in petu Pathian hmin thangthat si ko seh. Kum thar kan thleng vekin kan ke kar dan ah siseh, kan ruahnak khal a thar in ka thawh pei tiah ka lo sawm duh. Community le biaknak lamah hruaitu thar a thleng aw ih, ttuanvo khal kan sawng aw vivo ding a bang. Curuangah, mithar kan rak si khalah siseh, mi hlun cia in ttuanvo thar ka va neih caan ah kumhlun hnak in ziangtin tthansoh dan ding lamzin thar kan ruat ding ti hi a thupi zet. Thil ttha zet kan neih khal hi cu hnakih ttha sawn kan ruah thiam vivo loh ahcun ‘ kan thil ttha neih cia khal in inliam san sal thei ti kan theih a pawimawh. Biaknak lam le community hrang lawng si loin bulpak cio hrang khal ah ka ruah a ttul zet. Cuti ih kan tthansoh theinak ding ah a huailamih a hnuailamih tthansohnak ding thupi pali hi zohtlang, cingkengih nunpi ding ah thiam tawk tei’ ka forh duhmi cu a si.\n1. Vision (Thinlung mitthlamih suangtuah ruahsannak)\nBible cun “Vision’ um lonak ah mipi an hloral” tiah in zirh. (Thufim 29:18). Kan ruahsanmi kan hmuh thei ahcun cucu ruahsannak ngaingai a si lo ding. Zo so ama’ ruahsannak mitih hmu thei? Rom 8:24 ah “Curuangah kan mitih kan hmuh hrih lomi kan hmailam thil umdan ding pawl thinlung mitthlam ih suangtuah ruahsanmi cu a si” ti kan theih a ttha. Asile’n, kawhhran hruaitu, pawlkom a phunphun hruaitu in vision kan nei cio maw? Nei loin hruaitu kan ttuan maw? Vision kan neih hngetmi cu ‘angan in’ hminsin ding a si.\n2. Goal (Hmuitin tumtahnak)\nThinlung mitthlamih suangtuah ruahsannak kan hminsinmi kha khui ri cin kan va hlawhtling thei ding tiah hmuitin mi lamah zuam man laksawng ngah ding in ding zetin kan tlan tiah Paul in insim (Phill 3:14). Bawhlung lektu le tlanzuamnak ih a tlantu khal in hmuitin le tumtahmi cu hlawhtlin kan tum ding a si.\n3. Diligent (Zuam, taimaknak)\nKan hmuitin le tumtah kan neih felmi cu zuam le taimak suah ih kan ttuan thiam a ttul. Kan Bible cun taima zetih hnattuan ding in insim ih, mi zaangzel a duh lo thu khal in sim bet. “Na hnattuantu khal ah mi zaangzel la hlah” tiah in zirh. (Thufim 6:6; 10:26; 12:24; 10:4). Curuangah ziangkim kan tuahmi pohpoh ah zuam le taimak suah ih ttuan a ttul.\n4. Displine (Cin le Dan neih)\nPawlkom, kawhhran le inn sang ah hin cin le dan um loih nun cu tthansoh a theih lo nasa. Kan sumpai le thilri ziangkim hi cin le dan felfai zetih kan hman thiam a si le’n kan tthasoh pi tengteng ding a si. Cuih hlei ah, kan tuah kan ttuannak ah siseh, nitin kan tlanlen kan cangvaihnak khal ah midang zohtthim tlak si thei dingih ka um a thupi zet. Pawlkom, kawhhran ah hin ‘Cin le dan’ nei loih sumpai hman a si ahcun cuih pawlkom le kawhhran cu a tlaniam deuhdeuh dingih buainak nasa zet khal a suak thei. Kan sumpai le thilri neihmi hmuahhmuah hi ‘Cin le dan’ felfai zet thawn kan hman thiam ringring a ttul zet.\nCuruangah, kan pawlkom, kan kawhhran le bulpak kan zate’n kan nunnak ah kan tthansoh theinak ding ah hih tthansohnak ding thupi pali hi cing kengih a thlun theitu si ding in zuam cio uh si tiah ka lo sawm duh a si.\nIsrael in Gaza ah bomb thlak: Zarh khat sung Palestinian (Gaza ram) pawl in Israel ram thlanglam Ashkelon cu rocket bomb in vei tampi an kap rero hnu ah, Israel acozah cun ‘thir kut (iron fist)’ in kan do let ding tiah prime minister Ehud Olmert cun a phuang ih, kan dung zarh zahte ni ihsin Israel vanzam cun Palestinian umnak Gaza ramri ah bomb a thlak thawkih nikhatnak ah mi 205 an thi ih, 700 hrawng in hliam an tuar. Hih thihnak hi Israel le Palestinian pawl karih do awknak hmuahhmuah ah kum 60 sungah nikhat ih milai thih tamnakbik a si. Tlawngkai nili ah Hamas (Palestina ram uktu) hruaitu le muslim biaknak lam thawn mi tampi thihcilh bomb thawn Israel ramih siatnak tuahter tu Nizar Rayyan (k 49) cu a umnak inn a thi ih, mitthi 400 lakah a tel ve. Hliam a tuartu an tam deuhdeuh ih, Israel cun vanzam ihsin bomb a thlak cu cawlhsan lohli a tum lo tiah ‘Daihnak tuah dingih a forhtu’ France president Sarkozy cu a sim. US president George Bush cun Israel le Hamas buainak cu “Hamas pawl in rocket bomb an kap rero cu cawlhsan sehla, daihnak lamzin a ong aw thei ding” tiah White House thuphuangtu Gordon Johndroe cun a sim. Hamas pawl rocket ruangah Israel thlanglam Ashdod khua ah milai 4 an thi zo. Israel prime minister cun Gaza bawmnak ei le in phurtu UN mawttaw pawl cu luh a siangih, Gaza ih raalkap hmunpi 40 lenglo parah bomb a thlak zo. Gaza hi leitlun ah muslim pawl hmunkhatih umkhawm tamnak bik a si ih, ram fate zet, Israel ram le Mediterenean tipi karih ram faate ah milai 1,500,000 an um– AP\nBaghdad ah bomb puak: Kan dung zarhpi ni ah Iraq khawpi Baghdad ah bomb cakzet a puak ih mi 22 an thi ih, 54 in hliam an tuar. Baghdad thlanglam 40 km ah bomb pakhat an puak sal ih, raalkap pakhat le mi 4 an thi. Bomb puak pawl hi sunlai fang ah a si ih, mawttaw sungih an retmi pawl cu ‘puak lo dingih tuah (defuse) an tum lai ah rin lopi in a puak tiah raalkap thuneitu pawl cun an sim. – AP\nTuluk ram ah mi 64 thi: Tuluk ram khawpi Beijing ih innsaknak ih lift tuahtu pawl an cangsualih mi 32 an thi. Henan province ih innsaknak hmun ah electric generator a puakih 15 an thi, 9 in hliam an tuar. Hunan province ah lift tuahtu thotho cu an thilri a siat ruangah lift ihsin an tla ih, mi 17 an thi. – Reuters\nPakistan in Benazir hngilh lonak tuah: Kan dung December 27 ah Pakistan cun prime minister rak ttuan dahtu Benazir Bhutto hngilh lonak ding ah amah an phumnak hmunah puai an tuah. Bhutto hi Pakistan president Parvez Musharraf in raalkap cahnak thawn thuneihnak a cohlang ihsin ram dangdang ah a relh ih, nainganzi dinhmin a thleng aw ih, rampi in hruaitu hrilnak ding an tuah zik hrawng ah an ramah a tlung sal ih, Pakistan People’s Party hotu si in, hril awk hlanih a khualtlawnnak ah thihcilh bomb puahtu pawl in vei thumnak ah an that ngah. Bhutto ih pasal Asif Ali Zardari cun a aiawh in president hna a ttuan lai. UN secretary-general Ban Ki Moon cun Benazir Bhutto ih thiahnak thuhla zohfiang ding in tawlrel lohli a si ding tiah a phuang. Bhutto a thih lai ah British mithiam pawl cu misual hawl ding in an sawm na’n an kaihmi a tamsawn cu an suah sal. – AP\nUFO zirnak tlanwng duh lo: University of Hongkong cun kan dung tlawngkai nikhat ah UFO (Unidentified Flying Object, kawl ttong in-yef;uefjym;ys ) thuhla zirnak cu a duh lo ruangah UFO lam zir a duhtu pawl cun sandan an piah. Hongkong University thuneitu pawl cun, “Hivek subject zir ding cun thilri zianghman kan nei loih, a zirhtu ding saya khal an um lo” tiah a ti. UFO thuhla zirnak hi ‘Ufology’ a si. – AFP\nNorth Korea kutdawh ram: North Korea cun kan dung tlanwgkai nihnih ah leitlun ram dangdang in Nuclear cahnak a tuahmi cawlhsan dingih an forhfialnak cu kutdawhnak in a hmang tiah Yonhap thuthangca cun a sim. North Korea cun ‘Japan’ in zinaan le thil dangdang a tawlrel sak lo ahcun ‘Nuclear tuahnak bohsiat sal a tumnak cu a cawl mai ding’ tiah a phuang. Hih thu hi North Korea mi harsa pawl ei le in lamih a bawm rero tu South Korea cun “Kut dawh cingih nuclear bomb tuah thei” tiah a puhmawh. North Korea ihsin mi tampi cu Thailand le South Korea ah refugee vekin an lut ih, South Korea khal in ‘ei le in’ lamih bawmnak ding ah rampi ‘Budget’ tiang a rak tawlrel dah. –Reuters\nTuluk le Russia raalkap rualpi aw ding: Kna dung tlawngkai nikhat ah Tuluk raalkap cun leitlun acozah dangdang thawn an pehtlaih vivo theinak ding ah ‘Military Hotline’ a tuah ih, Russia cun a biak hmaisabik tiah Xinhua News Agency cun a ngan.(Tuluk le Russia hi mah le mah duh aw tawk veve cing in, midang kutih rul kua zen tumtu an si ruangah kan Bible sungih kan hmuh vekin Bawi Jesuh a rat sal hlan te ah Jerusalem tiang do dingih ra pawksuak ding ‘Gog le Mogog’ ram (miphun) pawl kha an si. –Ed)\nKawlram in gas zuar vivo ding: Kan dung tlawngkai nikhat ah Kawlram cun Tuluk tipi kap tluan lamzin ihsin India le South Korea hnen ah ‘Natural Gas’ a zuar ding tiah ‘New Light’ thuthangca cun a sim. Hih Gas hi Rakhain ram ihsin laksuah a si ding ih, cuihsin Tuluk cun pipe tuahnak ding pawl a tumsak thluh dingih, Tuluk thuneihnak hnuai in India le Korea cun gas an rak lei ding. Kawlram hi nainganzi lam buainak ruangah UN cun leitlun sumpur leilawnnak ihsin a zohsan na’n, Tuluk, Thailand le India hnen ihsin sumpai tampi a ngah ttheu ruangah harsatnak nei loin ‘mipi’ a hruai ringring thei. Thinig, lung man khung, Gas tivek ihsin nikum 2007 sungah US$ 270,000,000 a ngah tiah ‘New Light of Myanmar’ cun a ngan. Kum 2006 ah Kawlram sungah ramdangdang ihsin company 13 cu Gas lasuak ding in hmun 33 ah hna an ttuan. Hiti cingin Kawlram cu leitlun ih ram harsabik a si lai. – AFP\nNazi 48 sungah tapung khawpi lawngsak tum: Sri Lanka raalkap thuphuangtu Brig. Udaya Nanayakara cun kum 25 sung an do rero mi LTTE (Liberation Tigers of Tamil Eelam) pawl khawpibik Kilonochchi cu nazi 48 sungah kan lawngsak ding tiah kan dung tlawngkai nili ah a sim. Tuih ttumih raalkap pawl in vanzam le helicopter, tank le pukpi thawn an do hi zarh 6 sung ah Kilonochchi kiangkap 2 km tiang an thlengih, khawpi cu fek zet in an kulh. Vanzam bawmnaka thawn tlawngkai nithum ah LTTE raalkap 50 thawn an that ih, acozah raalkap 4 an thi. Sri Lanka president Mahinda Rajapaksa cun 2008 sungah hih LTTE pawl hi kaih khih thluh a rak tum na’n rauhpi a tak tuk ruangah raalkap pawlin hna an ttuan ttha thei lo tiah Udaya cun a sim. Tlawngkai nithum ah acozah raalkap pawl cu Tapung pawl raalnam retnakbik Paranthan ah an lut thei ih, LTTE lam cu dunglam ah an kir deuhdeuh. LTTE hotu Balisingham Nadesan cun, “ Kan thih tiang kan do vivo ding” tiah media ihsin thu a than ve. Kum 25 sung an do awknak ruangah milai 70,000 lai an thi zo.Tamil miphun pawl cun an umnak khua cu independence ding in an dilnak ruangih do aw an si ih, a ram neitu Sinhalese pawl in an siang lo a si. –AP\nIndia ah bomb puak: Christmas le kumthar puai hmantu pawlin thilri man awl zetzetih an leinak bik Guwahati (Assam) khawpi sung bazaar ah muslim biaknak atcilhtu pawl cun kan dung tlanwgkai nithum ah bazaar a fehtu pawl siatsuah ding in bomb pathum rori ankam ih, pakhat lawng a puak cing in mi 5 an thi ih, 26 in hliam an tuar. A dang pahnih cu palik pawl in an siatsuah (defused) man. Guwahati hi North East India (Mizoram, Nagaland, Megalaya, Manipur, Tripura) ihsin Khrihfa tampi Christmas le kumthar hrangih an bazaarnak hmunpibik a si ih, miphun dangdang rawi awknak bik khal a si. –Reuters\nJapan ah thihnak tam sawn: Japan ram cun kum 2008 sungah an ramah nausuak (birth) hnak in mitthi zat (death) an tam sawn tiah an ram thuthangca Kyodo News Agency cun a sim. 2008 sungah naute thar 1,092,000 an suakih, mitthi zat cu 1,143,000 hrawng an si. Naute suak thar hnakin mitthi cu 51,000 hrawng in an tamih, 2007 ah japan nunau pakhat in a san sungah fa 1.34 (Nupi nu pathum in an san sungah fa 4 an nei tihnak) a nei tiah record tuah a si. Japan hi leitlun ram tthangso lak ahcun milai karhnak a malnak bik a si ih, kum 60 ih pension an si ttheu ruangah an ram cun hnattuantu a sam deuhdeuh. Curuangah aoczah cun kum 65 ih pension ding dan thar a tawlrel rero asi. -Reuters.\nThailand ah kum thar hmuaktu 60 thi: Thailand khawpi Bangkok ah kan dung tlawngkai nithum zaan ah night club pakhat ihsin meisa kang a suakih, a sungih mi 1,000 hrawng cun suahnak hawlih an nek awknak lamah mi 61 an thi. Hih nightclub sung ah hin meisa ih lekthiam pawl an sawmih, cupawl cun mi 1,000 hmai ah meisa a phun thawn zoh nuammi thiamnak an langter. Asinan, cupawl ih meisa kham thei lo tiangin a kiangkap ih zu le thil dangdang khal a kang vivo ih, minute 10 sungah meisa cun inn pi sung cu a luahkhat thluh. Hrekkhat cu meisa ruangih thi an si ih, hrekkhat cu meikhu hip ruangih thi an si. A tamsawn cu ttihphang zetih lamzin an hawlnak lamah pakhat le pakhat an nek aw ciamco ih, a tlu hmaisa pawl cu an pal ciamco ruangah a si tiah mitih a hmutu pawl cun an sim. Ramdangmi 35 cun hliam an tuarih, Singapore rammi pakhat tla a thi. Hih ‘Santika Club’ hi sawng hnih a si ih, Bangkok khawpi lunnak bikih um a si ruangah prime minister Abhisit Vejjajiva cun a hmun ah a ra zoh ih, hliam a tuartu pawl hnen ah, “Ziangah so meisa thawn nan lek?” tiah a sut hai.\nBangladesh in prime minister thar nei: Kan dung tlawngkai nikhat ih rampi hrilawknak a neitu Bagladesh cun prime minister thar ding ah nunau Sheikh Hasina Wajed a nei thar. Patliament seat 300 ihsin 231 rori a ngah. Hih hril awknak ah hin vote firnak a um hnuaihni tiah thuthang a um ko na’n a hlanih prime minister rak ttuantu Khaleda Zia cun Hasina ih nehnak cu a pawm. Khaleda hin seat 27 lawng a ngah. Hasina cun rampi hrangah opposition party pawl thawn kan ttuantlang ding tiah a sim. –AFP\nLeitlun lehlan lam (World Sports)\nSTEVEN GERRARD IN THUHLA BUAI A NEI\n(England Football team in suahter a si men thei…)\nLiverpool captain Steven Gerrard(kum 28,fate pahnih pa) a football lehpi rualpi pawl thawn kan dung zarhpi zanih New Castle 5-1 ih an neh ruangah tlawngkai nikhat zanah neh lawmnak tuahin Louge Inn bar ah an nuam zet hai. Himi tumih an lehnakah Gerrard in goal 2 a thun ve ih cumi lungawi tuk um thei lo lawman si bik. Hi zan cu an rualpi za in an in ei nuamin an duh ai ih tam an an in ei deuh a si hmang ding. A tawpah awkam elawknak ihsin kutthlakaw ih sualawknak tiang a hung suak.Hi dawrih part time ih tuan Marcus McGee DJ(kum 34, fanu 2 ih pa)cu Gerrard in music a duh zawng vun thleng sak dingin a fialih a thleng sak duh lo.\nCuisin awkam an elaw hai ih McGee in a awmah a vun tul. Cucun, Gerrard khalin a thin supaw thei nawnlo in a kiu in a ka zawn cu a vun hngawng hlekhli. A rualpi pahnih khalin beer dawng in a lu ah a ra vaw ve. Hiti an hun buai taktak hnu ah doorman(sangka kiltu) le mi dang hnatuantu pawl khal khuilamih simaw anrak tlanhlo thluh. An ti buaibai awk can hi minute 10 hman tilo a sinan an tuahmawhawk na man zet. Hi zanah McGee hi thawmhnaw thiangfai zetten a rak hruh.An velh nakah a ha a thlawng, a cal le a hmai ah tuahmawh a siih hospital tiangin fehpit a tul. A lu ah hmun 4 lai thit a si fawn.\nHi dawr tapthlangah thisen le khuathai kuai reirei tivek pawl khal hmuh ding a um.Hiti an buai culci ruangah hi an ei in nak dawr khal hi tlawngkai nikhat in khar a si hngal. A hmunih mitih hmutu pakhat cun “ Hizanah Gerrard hi nuam zetten a umih zu khal a ri tuk lo” tiah a sim ve. Tifinriat kapih um southport khua ih palik pawlin Gerrard le a rualpi 3 hi sualaw ih mi tuahmawh timi case in tlawngkai nikhat ni zinglam nazi 2.30am (GMT0230) ah an kai. Palik pawlin an kai ihsi nazi 24 zik lai cu an hrengtar hai a si. Thuneitu pawl in hitivekih buaibainak an tuah ruangah kum 5 sung thawng in tang ding tiang in thu an rel sak. Asinan, hi ni lala ah amah thawi an kaihmi midang 3 khal cu an tlun thu zianghman rel sak loin an zaten suahsal a si.Asinan, an thuhla cu zoh bet vivo ding ti a si ve thung.\nGerrard cu John Doran (kum 29) le Ian Smith (19) pawl thawn 23 Jan 2009 ni ah court ih va fehsal ding in thu nei tu pawl in an ti. A rualpi an kaihmi pawl hi football lam lek tuk an si lemlo. Gerrard ih nupi Alex Curran khal papi palik kaih tawng cu arak buai ve nasa. Police station ah a va fehih thuthangca ngantu pawlin thuhla na rak sut rero nan ziangti hmanin a let duh lo. Southport umnak hmun hi Gerrad ih umnak ihsi hla tuk lemlo ih um a siih Forby , Merseyside in peng 10 zikte ih hla ah a um. Gerrad hi England rampi aiawhin vawi 70 a rak lek zo. 2005 ah Liverpool club in Champion League ih champion laknakah a rak tel zo. England siangpahrangnu Elizabeth II in Buckingham Palace (Siangpahrang Inn pi) an ramih mi hminsin tlak member pawlah a telh ve zo mi khal a si.\nLiverpool manager Rafa Benitez in “ Gerrard hi cu a football lehnak hrangih pum a peknak, training ih a taimaknak pawl hi zohthimtlak hruaitu pakhat cu a si hrimhrim.” tiah a ti. Steven Gerrard hi England football team ih mid- fielder a siih leitlunih mid-fielder lek thiambik a si fawn. FA cun “Hi buaibainak hi ziangruangah a ra cang ti hi zo hmanin faingfelten kan theihlo ruangah le palik lamih thu le hla an suh rero lai ahhin cun ziangti hmanin hrawlhawk a tum lo” t’in a rak phunag ve.Liverpool club in official in thu a suah. Gerrard hi Liverpool club hrangah kum 10 rinum le tangkai zetin a rak um zo ih curaungah club khalin tuitumih a thuhla buai ah a theitawk suahin a bawm ve ding a si”. Tuitum thuhla vekin 2003 ah Alan Smith cu mipi lamah tidai dawng a hei denih ruangah palik lamin thilsual tuahah an phuang. Curuangah England team ihsin suahter a si. Hilo mi dangdang khalin zurit ruangah le thil dangdang raugnah thuhla a phunphun an rak neih culci hai. Gerrard hi England team ihsin cawlhter ve a si pei maw?\nCHELSEA STAR DIDIER DROGBA\n( Chelsea ihsin a suak thlang men thei!)\nDrogba (kum30), Ivory Coast hitman in a liam zomi thla 12 (kumkhat) sungih a rak tuarnatnak hmuahhmuah cu a hnuailam vekin a phuang suakaw thluh a si.Khimi can pawlah khin a umnak club hrangah goal 9 a thun. Cup final tumhnih ah caklo sinakah tel in le Champions League final ah Manchester United thawi lehnakah lek thei lo in a rak um. A tlangpi thu ih a rak buainakbik pawl cu:\nJune thla ih a pi thih tumah Chelsea club lam ihsin mallai lawng theihthiampinak a um.Thinlung takte ih football leh duh nawnlonak a neihmi cu titawpmai loin a thinlung a fehpi vivo.\nHliamhma a neih hnu ah Club in a parah rinnak nei nawn lo in a thei.\nStamford Bridge ah a rual rak kawmngaih zetzetmi pawl Geremi,William Gallas le Claude Makelele pawlin Chelsea club an suahsan hnu ah a umhar thei zet. Manager Luiz Felipe Scolari in ka lehnak position ih lek dingin ziangruangah paisa tamzet cemin Nicolas Anelka a lei? timi hi theihthiamhar a ti zet. Drogba, zarhkhatih pound sterling 90,000 ngahtu in hiti hin a thinlung sungih a rak paimi thuhla pawl cu a tang suak thuaithi…..\n“Tuikum sungih thinsau te ih ka tuar tento dingmi cu football lam a silo.Thildang hmuah aiin i tawnhremtubik cu ka duhdawtzet le ka ngainat zetmi ka Pi thih thuhla a si sawn. Hi thuhla hi keimah te khalin ka sutaw ko. Himi thehhnu hin ziangtin thil ka tuah vivo ding timi a can a kim tikah lawng theih ding a si” a ti.“Himi thuhla ahhin keimahte’n hiti’n ka tawng suak. Hitivek thil thathnemnak neilo pawl ka tuah theh hnu ah ziang laksawng hman khal a um lo ding timi khal ka thei ko.Club ihsin in bawmnak le thazang peknak khal a umlo hi a dikmi asina’n cumi ruangah cun zianghman tihphannak ka nei cuang fawnlo. Hivek thil a rak can hnu zarh malte sung ahhin football leh bet duhnak zianghman khal ka nei nawnlo. Asinan kum 2009 ahcun thil pakhat cu a ra thleng lai ko ding. Cumi cu ziang a si tiah kalo sim cih duh lemlo…” tiah thuthangca tawlreltu pawl hnenah a sim.\nKhitivekih “The Sun, London” thuthangca ih a umnak club sawiselnak arak neih ruangah England paisa pound sterling 100,000 cu kuan dingih a tlun thu relsak a si. Hitivekih a nuncan zilh nakih paisa kuanter asi ahcun a zarhkhat hlawh cu a cem thlang ding tinak a si.\nInter Milan in Owen lei tum: Michael Owen (kum 29), tui’ New Castle ih an rinsanbik pakhat cu Jose Mourinho, Inter Milan boss in lei a duh zetih sterling pound 12 millions tiang pek a ngam thu a phunag. Owen hi tui a leh rero nak club thawi agreement an tuahmi cu June thla lamah a cem ve thlang ding. Himi club in an duh nawnlo asilo hmanah amahin suah a duh thlang asi ahcun anih hrangah cun zianghman lungphannak ding a um lemlo.Serie A hotu leaders Inter Milan lam khalin tuihlan thla tam tel ihsi lei dingih anrak hual cia ringring asi zo ih ruangah a ranglamih Newcastle thuneitu lam pawl dawr an tum thu an phuang a si.\nMan U in Tevez zuar suak men thei: Manchester United in Tevez hi kum hnih agreement in transfer man pound sterling 32 million thawi anrak leimi a si. Tu ahcun Man U lamin himi zah paisa cemnakah anih hi a tawk ko maw? ti’n an ruatsal rero. Real Madrid le Inter Milan lam cun Tevez an zuar suah ding hi an hna an rak thawng nasa.\nENGLISH PREMIER LEAGUE: Liverpool in Newcastle cu 5-1 rori ih aan neh raungah point 45 in sang bik a si lai hrih. Chelsea in Fulham cu 2-2 ih a draw raungah a point hmuh ding zatih hmu thei nawnlo in point 42 hmu in duh khalle duhlo khalle Liverpool dung a thlun. Hi tum 20 an sit veve hnu ih an result a si. Man U cun tum 17 a sit zo ih point 35 a hmu. Arsenal in tum 20 sit zo in point 35 a hmu ve. Tuikum ih champion ngahtu ding hi zo bik an si pei ti cu atheihthiam a har deuh hrih lai.\nHrekkhatin Chelsea rori in champion a ngah ding tiih an ti lai ah hrekkhat vet hung cun Liverpool asilole Man U as I ko ding tiih mai zum dandanih tawng kan um celcel ko. A tikkcu thotho in a dikmi a phuang lai ko ding.\nTENNIS:Tuikum French Open trophy cu fala mawite, Ana Ivanovic in Dinara Safina cu a nehih a lak ta riai. Leitlun nunau tennis star, Serbia rammi Jelena Jankovic hi world No.1 a si.\nBOXING:Khristian pawlih kan uar zetmmi Evander Holyfield (kum 46) heavy weight vawi 4 lai champion rak ngah dah cu tui kan dung te Dec 20,2008 ih Nikolai Valuev in a neh nakah lungkimlonak mallai a um. Zohdiktu (judge) lamin point rukmi a um ti a si.WBA Championship Committee in zohdiktu lam cu an point siar dan thuhla ah rukmi a um timi hi zoh fiang sal dingin a fial. WBA Championship Committee khalin uartu (fans) lam ngaidan le media (thuthang tawlreltu) pawl upatnakin an zoh fiangsal rero lai a si tin thu a suah.\n2008 thuthang lawrkhawm\n2008 LEITLUN THUTHANG LAKKHAWM\n1st ah Europe ram pawlkom cun kuak fawh lonak ding daan thar an tuah thawk. Kuala Terangganu khawpi cu Malaysia ih khawpibik 12 nak a sit hawk.\n2nd ah Malaysia Health Minister Chua Soi Lek cu nunau mipatnak lam DVD zuk sungih a rak tel ve ruangah a hnattuannak ihsin a cawl.\n4th Leitlunih mitcaw pawl hrang ‘Ni’ (World Braille Day) a si.\n11th Leitlun ih tlang sangbik Everest tlang par a kai hmaisabik tu Edmund Hillary cu New Zealand ram Auckland ah kum 88 si in a thi. Amah hi khuai (bee) zohkiltu a si.\n16th Kawlram khawpi Yangon ihsin saklam peng 65 ih Pyinbonegyi ah bus sungah bomb a puak ih, a mawngtu a thi.\n22nd Bat Man zuknung netabik ih misual (jocker) a ttuantu Heath Ledger cu New York ih amai’ inn sungah, sii phun thum rawimi a ei ruangah a thi.\n27th Indonesia president hlun Suharto cu natnak phunkip in a thi.\n14th Leitlun ah Valentine’s day hman a si. East Timor ram president Ramos Horta cu a umnak inn ah tapung pawl in an kapih, Australia sizungah an fehpi.\n27th Singapore le Indonesia ih cangvai ttheu Muslim tapung Jemaah Islamiah hotu pakhat Mas Selamat Kastari cu Singapore thawng inn ih ek inn sung ihsin a tlansuak.\n28th Thailand prime minister hlun Thaksin Shinawatra cu kum khat sung Hongkong ih a relh hnu ah an ramah a kir sal. Rampi tangka eiruknak thubuai ruangah thutthennak inn ah a feh cih.\n29th Iraq ram thutthennak cun Saddam Hussein thluntu Ali Hassan al-Majid cu a thihnak ding in lungkimnak an tuah. Ali hi 1980 ah Kurd miphun pawl thah ciamconak dingih boruak sia a tuah ruangah ‘Chemical Ali’ ti’n leitlun ah a lar. #2005 ih Muslim pawl dodalnak cartoon cu Denmark ram ihsin a ra suak sal.\n8th Malaysia ih Barisan Nsional cun rampi hril awknak ah nehnak an co. Opposition party cun state 5 ah nehnak an co ve. 10th ah prime minister Abdullah Ahmad Badawi cun thuneihnak a clhlang sal.\n10th Kawlram ih hlasak thiam ‘Sain-Tthi-Saing’ a thi. Germany ih Maria Lanch Abbey Buddhist biakinn a kiltu phungki pakhat hnen ihsin nunau mipatnak lam le mipa le mipa sualpi awknak lam DVD 230 rori palik in an kai. # India ramah naute nunau lu pahnih nei a suak. A lu cu tthen thei lomi a si ih, a mit pali cu veikhat ah an tthep rual thluh. A ka pahnih in pawhte tii a fawp thei.\n20th US in Iraq a donak kum 6 a kim. March 2003 ihsin March 2006 sungah US le amah bawmtu raalkap 4000 hrawng an thi ih, Iraq mipi le Saddam Hussein ih raalkap 104,000 ihsin 223,000 tiang an thi. (World Health Organization)\n22nd Taiwan rampi hril awknak ah Kumingtan party hruaitun Ma Ying Jeou cu president ih hril a si.\n2nd Queen Elizabeth cun kum 82 nak birthday a tuah.\n5th 1959 ih tuahmi Benhur film le Moses film ih minta Chalton Heston cu a umnak Beverly Hill ah kum 84 in a thi. Heston hin 1959 ah Oscar a rak dawng. # Pope Benedict XVI cun a hmaisabik hrangah muslim pacang pakhat cu ‘Khrihfa ih lut cuang loin’ Khristian daan vek in ipilnak a tuahsak. Leitlun ih muslim ram tampi cun an dodal.\n10th Thaland ih Ranawng ah kawlram mi 54 cu mawttaw sungah thawthawt thei loin an thi. Daan loih lut a si ruangah vur bawm ah mi 101 an retkhawm ih, a thi lo pawl khal an kai thluh. Mon miphun lam an si.\n14th Cambodia ramih kut ttial zohthiam ‘Im Borim’ cun tuih kum 2008 hi nunau thinsiat kum a si ding tiah, leitlun in harsatnak a phunphun a tuar ding cu a simlawk.\n22nd Zaanlam nazi 8:20 hrawngah Yangon khawpi lamzin kap ah bomb a puak. Minute rei lote hnu ah Trader Hotel kiangah pakhat a puak sal. Thihnak a um lo, mawttaw malte a siatsuah.\n25th FHM magazine cun leitlunih casiartu pawl ngaidan lakkhawmnak a tuah ihsin nunau sexy bik cazin a tuah ih, ‘Transformer’ film ih mintami ‘Megan Fox’ cu a hrilsuak. Angelina Jolie cu 12 nak a si ih, Paris Hilton cu 77 nak, Britney Spear cu 100 nak ti’n.\n28th Austria ramih pacang pakhat Josef Fritzl cun amai fanu rori Elisabeth Fritzl cu kum 1984 ihsin innhnuai ah a khum ih, a ihpi reronak ihsin fanu le fapa 7 lai a rak nei tiah palik in an hmusuak ih, an kai. Germany ah muslim pawl huatnak a ra suak. Naute ruak pali kawltu khal kaih a si.\n2nd Kawlram ah Cyclone Negris cu nazi pakhat ah kilometers 215 in a hrangih milai 140,000 ihsin 152,000 tiang an thi/hlo.Sri Lanka , India le Bangladesh khal in an tuar. Milai 1,500,000 in harnak nasa zet an tuar.\n7th Russia president thar Dmitry Medvedev cu hrilsuah a si ih, nazi pahnih hnuah Vladimir Putin cu prime minister ding in ttuanvo a pe cih.\n12th Tuluk ram ah linghnin nasa zet a thlengih milai 69,000 an thi ih, 374,000 in hliam an tuar. 4,800,000 cun umnak an nei lo.\n14th Israel in Independence Dimond Jubilee (kum 60 kimnak) puai an tuah.\n19th Dr. Mahathir Mohamad cun amah le a nupi Siti Hasmah Mahamad Ali thawn UMNO (United Malaysian National Organization) an suahsan.\n27th Kawlram acozah in Aung San Su Kyi cu kumkhat dang hren bet sal.\n3rd Obama cun an party Democratic aiawh ih president candidate si ding in Clinton a neh.\n15th Kawlram raalkap pawl cun Cyclone thlipi a tuartu pawl rak bawmtu ‘The Myanmar Tribune’ thuthangca editor cu amah ttuan bawmtu minung 16 thawn an kai tiah AFP thuthang cun an phuang.\n19th Aung San Su Kyi hrang kum 63 kimnak birthday cu Kawlram NLD zung ah an hmang.\n20th Leitlun ah ‘World Refugee Day’ hman a si.\n22nd Philippine ramah lawngpi a let ih, milai 750 an thi.\n27th Leitlun ih Microsoft Corporation hotubik Bill Gate a cawl. (retired)\n14th Catholic kawhhran cun World Catholic Youth Day cu Sydney , Australia ah an hmang. # Vietnam ramih Miss Universe 2008 hrilnak ah Venezuela ram fala Dayana Mendoza (k 22) cu hril a si.\n16th UNHCR card lem kaitu Russia mi 1 le Ukraine mi 2 cu Ampang an kai.\n19th Kawlram in Martyr’s Day a hmangih, Aung San Su Kyi cu sawm a si lo.\n21st ASEAN meeting 41 nak cu Singapore ah tuah a si ih, Kawlram aiawh Nyan Win cu nasa zetin an kawk. # Nepal ram cun a hmaisabik dingah Ram Baran Yadav cu president ding in an hril ih, siangpahrang uknak a tawp.\n25th Leitlunih ‘Test Tube Baby’ (In Vitro Feertilisation-IVF- thlalang sungih naute an tuahmi) suak hmaisabik Louise Joy Brown cun kum 30 kimnak birthday a tuah. Mipa IVF ih suak hmaisabik Alastaire Macdonald (kum 25) cun a hmanpi.\n1st Poland khawpi Warsaw cun German (Nazi) acozah uknak hnuai ih an harsatnak kum 64 kimnak an hmang. Poland hi leitlun raalpi 2- ah mipi thih tamnakbik a si.\n6th Hiroshima Day kum 63 nak hman a si. #Canada ram bus sungah Weiguang Li cun tlangval pakhat Tim Mclean (k 22) cu san um loin a ihthah lai ah nam in a dawt ih, a taksa khal a ei sak.\n7th US president George Bush le a nupi Laura Bush cu, an fanu Barbara Bush thawn Thailand an tlawngih, Laura le Barbara cun Karen raaltlan pawl umnak Mae La Refugee Camp an pal. Russia acozah cun Georgia ram cu raalkap cahnak thawn a do thawk.\n8th Tuluk ramah Olympic 2008 onnak puai tuah a si.\n11th Thailand prime minister hlun Thaksin cun a thup te’n an ram a suahsan ih, Britain ramah a relh.Cuih hnu ah refugee sinak a dil.\n13th Leitlunih nunau sangbik Sandy Allen a thi. Amah hi 2.31 meters a si.\n15th Mohamad Saiful Bukhari cun muslim biaknak cabu thianghlimbik Quran parah thukam cingin a pu (boss) Datuk Seri Anwar Ibrahim cun a sualpi (mipa le mipa sualpinak hmanpi) tiah thuthang ngantu 30 hmaiah a phuang aw.\n18th Pakistan president Parvez Musharraf cun a cawlh ding thu a phuang.\n19th Malaysia lawngpi MT Bunga Melati Dua cu Somalia tipi gulf of Aden ah misual (pirate) in an.\n20th Aung San Su Kyi in UN aiawh ih tawngtu ding Gambari a tawng duh lo.\n29th Canadia pop singer Avril Lavigne cun Malaysia ah concert a tuah.\n1st Leitlunih kedam tuahtu company lar zet Bata company neitu Thomas Bata (Czech Republic ih suak) cu a kum 93 nak ah Canada ram ah a thi.\n13th Kawlram, Kyak Kyi khua cinema hall ah bomb vei hnih a puak. Mi pahnih an thi.Acozah thiltuah tiah mipi lam cun an puhmawh.\n14th Aung San Su Kyi in rawl a ul. A ei ding rawl an peek khal a la lo.\n15th Indonesia ramah 30,000 Rupiah (RM 11) a lakih co dingin mipi an nek awknak ah milai 11 an thi. Biakinn varanda cim ruangah an tlanih 21 an thi bet.\n16th japan ram Kyoto khawpi ih leitlun ram neinungbik 8 (G8) tawng awknak ah US secretary-general Ban Ki-Moon cun Kawlram thuhla cu napi ih ruat ding in UN ihi Veto power neitu pawl hnen ah a sim.\n22nd Russia in Nuclear bomb hmangtu lawngpi Venezuela ramah a tlawn ter.\n23rd Kawlram acozah in thawngtla 9002 a suah.\n24th Japan prime minister Fukuda aiawh dingah Taro Aso cu hril a si.\n25th US in Nuclear bomb hmangtu lawngpi cu Japan ah a tlawn ter ve\n27th Kawlram NLD party kum 20 nak an hmang. UN security council in New York ah Kawlram thuhla relkhawm. Ban Ki-Moon in kawlram democracy lamzin cu ‘Thu’ lawng si loin ‘A takin’ lang seh tiah Russia , China le US a sim.\n29th Malaysia lawng Somalia tipi ih an kaihmi cu US$ 2,000,000 in an tlensuak sal ih, Somalia pirate pawl cangvaihnak daihter dingin UN in ttuanvo lak a tum.\n16th Aung San Su Kyi in kawlram acozah hnen ah mah suah lohli ding in dilnak ca a kuat. 2003 May 30 ah kaih a si ih, kawlram dan cun nainganzi ruangih an mi hren pawl cu kum 5 lawng kaih thei tiah a sim na’n 2008 may 30 hnu khal ah an suah duh lo ruangah, acozah cun ram daan khal a thlun lo a ti.\n22nd India ram in thlapi um dan theifiang ding in satellite (rocket) a thlah.\n25th Oscar laksawng ngahtu Jennifer Hudson ih unaupa, a nu le a tunu an pathum in an umnak Chicago ih inn sungah meithal ih kap aw that in hmuh an si.\n26th Leitlunih thaubik Manuel Uribe (k 43) cun nupi a nei. 590 kg a si.\n3rd Kawlram lawng cu Bangladesh pawl tipi sungah lut in zinaan le thil ttha umnak hawl in an vak. Bangladesh in nasa zetin a dodal, palai tla a thlah.\n5th USA president hrilnak ding result a suakih, Obama cun nehnak a co. President 44 nak dingin Jan. 20, 2009 ah thuneihnak a cohlang ding.\n7th Taiwan ramih Pastor Tang Tai Shen (k 58) cu kum 2 sungah nunau 13 a rak sualpi ruangah le cuih a sualpi rero lai khal vedio a rak zuk ruangah kum 10 thawng tla ding in thutthensak a si. Amah bawmtu tla kum 7 thawng thlak an si.\n8th British siangpahrang fapa Charles cun kum 60 kimnak birthday a tuah.\n11th Europe ram pawlkom cu France ram ah leitlun raalpi vei khatnak a cemnak ni hngilh lonak puai an tuah. Leitlun raalpi kha Nov. 11, 1918 ah a cem a si. #Kawlram raalkap pawl in phungki le tlawngta hruaitu 14 a kai ih, Insein thawng inn ah a kuat. An zate’n kum 65 ciar an taang ding. 1988 generation thuhla ruangah a si tiah AFP cun a sim.\n22nd Malaysia ih muslim biaknak atpitu pawl cun ‘Yoga’ exercise hi ‘haram (prohibited—tuah lo ding) a si tiah an kham.\n26th India ram thlanglam Mumbai khawpi ih hotel pahnih cu muslim tapung pawl in siatsuah an tumih, mi 195 an kap that. Tapung 12 an si ih, 11 cu an kap thar ih, a dang pakhat cu an kai ngah. Raalkap pakhat a thi, hotel kiltu 15 le Ramdangmi 30 hrawng an thi.\n1st leitlun ah ‘World AIDS Day’ hman a si.\nZimbabwe acozah in tangka cahnah khat ah (note) 5,000,000 s tuah. Leitlun ah man nei lobik tangka a si.\n13th South Africa khawpi Johannesburg ih Miss World 2008 hrilnak ah Russia fala Ksenia Sukhinova cu hril a si.\n14th US president George Bush cu Iraq ramah a tlawngih, thuthang lakhamtu pawl thawn an kawm awknak ah Egypt rammi TV host cun a kedamin a deng.\n15th Israel cun Palestinian thawn rem awknak ding ah thawng tla (Palestinian mi) 229 rori a suah. Israel le Gaza ramri ah Judah miphun atcilhtu pawl cun muslim pawl an dawi ruangah Paliestinian cun Israel ram thlanglam Negev kiangkap hrawng ah rocket bomb an kap thawk.\n17th UN secretary-general Ban Ki-Moon cun Kawlram acozah in democracy tawlrelnak lamzin ttha a tuah ngaingai hlan cu, Kawlram sungah ka tlawng lut lo ding ah tiah a phuang sal.\n21st Mauritan raalkap acozah in thuneihnak an lawngsakmi an president Sidi Ould Sheikh Abdallahi cu thla 5 sung thawng inn ih a um hnu ah a suak sal.\n27th Israel pawl thinheng in Gaza ih Palestinian pawl umnak ah vanzam in bomb an thlak thawk. Mi 205 an thi, 700 in hliam an tuar. Kum 60 sungah nikhat sungih Israel raalkap in Palestinian pawl an thah tambik a si.\nThuih zarh hrang thufim\nNu le Pai’ duhdawtnak a thei thiam lotu cun tikcu caan tha a hmang dah lo dingih, midang hmuhsuamnak khal a tawng vivo lai ding ti thei seh. – Allan Rover Jr.\nLai Christian Fellowship, Malaysia\nDeacon Election Tuanvo Zem awknak\n1. Pa Za Dun President\n2. Pa Thawng Hlei Thang Vice President\n3. Pa Kap Lian Thang Secretary\n4. Pa Len Hlei Thang Joint Secretary\n5. Pa Kawl Lian Treasurer\n6. Pa Za Cung Nung Assistant Treasurer\n7. Pa Lal Ring Lian (Nubu Advisor)\n8. Pa No San Thang ( -do- )\n9. Pa Mang Ci Hrin ( Mino Advisor)\n10. Pa Mang Kip Zul ( -do- )\n11. Pa Khaw Tin Mang (C.E. Advisor )\n12. Pa Hrin Kam ( -do- )\n13. Pa Sen Bawi ( Mission )\n14. Pa Lian Luai ( – do – )\n15. Pa Lal Hre Lian ( – do – )\nHruaitu Issue 71\nHruaitu Issue 63